Kes penyakit kaki, tangan dan mulut meningkat 15 kali ganda sejak 2021

Jumlah kes penyakit kaki, tangan dan mulut (HFMD) di negara ini meningkat pada kadar membimbangkan iaitu sebanyak 15 kali ganda berbanding tempoh sama tahun lepas dengan 31,661 kes dilaporkan, kata Ketua Pengarah Kesihatan Dr Noor Hisham Abdullah.Beliau berkata sebanyak 7,526 kes direkodkan pada Minggu Epidemiologi (ME) 19/2022 yang berakhir pada 14 Mei yang menunjukkan peningkatan sebanyak 349%, berbanding ME sebelumnya dengan hanya 1,676 kes di seluruh negara.“Majoriti lokasi penularan wabak berlaku di tadika, taska atau prasekolah iaitu 575 wabak atau 65% daripada kes keseluruhan, diikuti oleh rumah persendirian dengan 305 wabak (34%) dan juga pusat jagaan kanak-kanak sebanyak 27 wabak (tiga peratus),” katanya dalam kenyataan hari ini.Selangor menyumbang jumlah kes terbesar HFMD dengan 8,864 kes iaitu 28% daripada keseluruhan, diikuti Kuala Lumpur dan Putrajaya – 4,421 kes (14%), Sabah – 2,650 kes (8%), Perak – 2,638 kes (8%) dan Kelantan – 2,493 kes (7.9%), sementara negeri-negeri lain melaporkan kurang daripada 1,500 kes.Beliau berkata sebanyak 889 wabak dilaporkan di Malaysia iaitu tiga negeri tertinggi ialah Kuala Lumpur dan Putrajaya iaitu 309 wabak (35%), diikuti Selangor dengan 111 wabak (12%) dan Perak 105 wabak (12%).Noor Hisham berkata kebanyakan kes HFMD berlaku dalam kalangan kanak-kanak berumur enam tahun ke bawah iaitu sebanyak 29,781 kes (94 peratus), diikuti kanak-kanak berumur tujuh hingga 12 tahun iaitu 1,473 kes.Wabak dikira apabila terdapat dua atau lebih kes dalam satu lokaliti dan kes mempunyai kaitan epidemiologi serta berlaku dalam tempoh inkubasi.Beliau memperingatkan bahawa penyakit tersebut merupakan penyakit berjangkit yang perlu dinotifikasi mengikut Akta Pencegahan dan Pengawalan Penyakit Berjangkit 1988 (Akta 342) dan orang ramai boleh melaporkan kes kepada pejabat kesihatan daerah berhampiran.Selain itu, beliau memaklumkan penyakit HFMD berkait rapat dengan amalan kebersihan diri dan persekitaran dengan kadar jangkitan dalam kalangan kanak-kanak berumur kurang dari 10 tahun hampir 100%, terutama di premis tempat tumpuan kanak-kanak seperti taska, tadika atau sekolah.Justeru, ibu bapa dan penjaga kepada kanak-kanak yang mempunyai simptom jangkitan dinasihatkan agar tidak membawa anak ke tempat awam, taska atau tadika dan membawa anak untuk mendapatkan rawatan, selain membersihkan permainan anak serta lantai rumah terutama di tandas.Sebagai langkah proaktif mengekang penularan penyakit berjangkit, beliau berkata kementerian kesihatan melalui aplikasi MySejahtera telah mengaktifkan ciri terbaru pengesanan penyakit berjangkit bagi mengesan kes selain Covid-19 seperti Rabies, denggi dan demam campak.“Ciri ini boleh membantu orang awam untuk menyemak status titik merah dan pelaporan kes-kes penyakit berjangkit di sesebuah kawasan dan membantu mereka menjalankan aktiviti harian dan merancang perjalanan secara lebih berhati-hati,” kata Noor Hisham.Sementara itu beliau berkata sebanyak 1,074 kes denggi direkodkan pada ME ke-19, iaitu peningkatan 365 kes atau 51.5% daripada jumlah kes yang dilaporkan pada ME sebelumnya (709 kes).“Ini menjadikan jumlah kumulatif kes denggi dilaporkan sehingga kini adalah 14,725 kes berbanding 10,139 kes bagi tempoh yang sama tahun lepas, iaitu peningkatan sebanyak 4,586 kes atau 45.2%,” katanya.Terengganu mencatatkan peningkatan peratusan kes denggi paling tinggi dengan 164.7%, diikuti Labuan (150%), Kedah (137.8%), Negeri Sembilan (71.4%), Selangor (42.6%), Sabah (40.8%), Kelantan (27.1%), Perak (26.4%), Kuala Lumpur dan Putrajaya (14.3%), Sarawak (13.7%) dan Pulau Pinang (3.4%).Perlis, Melaka, Johor, dan Pahang pula mencatatkan penurunan peratusan kes, manakala jumlah kumulatif kematian direkodkan akibat denggi pada ME ke-19 adalah sembilan kematian.


Pemilihan Umno jalan terbaik sebelum berdepan PRU15, kata Annuar Musa

Bekas setiausaha agung Barisan Nasional (BN) Annuar Musa hari ini mengatakan pemilihan Umno adalah jalan penyelesaian terbaik kemelut parti itu sebelum Pilihan Raya Umum ke-15 (PRU15).Hal ini, katanya kerana sebelum Umno berdepan dengan PRU15 yang berkemungkinan diadakan pada tahun ini atau tahun hadapan, mereka yang mahu memimpin parti itu mesti mendapat mandat dan kepercayaan di peringkat akar umbi.“Katakanlah sekarang (Ahmad) Zahid (Hamidi) mengemukakan satu gagasan untuk bertanding solo, untuk tidak bekerjasama dengan si anu, si anu, si anu.“Cara terbaik bukan sahaja perwakilan kita yang terdiri daripada pengerusi perhubungan, buat endorsmeent, bagi pada ahli, serah mandat pada ahli. Kalau ahli suka kepada cara begitu, mungkin itu satu jalan (untuk) Zahid dipilih semula.“Itulah jalan keluar kepada kemelut sok sek, sok sek yang berbunyi sekarang ini. Itu semua akan selesai,” katanya dalam satu temubual dalam talian hari ini.Menurut ahli Parlimen Ketereh itu, pemilihan Umno perlu diadakan sebelum mandat sedia ada tamat bulan Jun tahun ini.“Kalau cawangan-cawangan nak menangguhkan kepada tempoh tertentu, cadangan itu mesti datang dari MKT (Majlis Kerja Tertinggi) dan cadangan MKT menangguhkan (pemilihan) mesti mempunyai sebab yang diterima dan diluluskan RoS (Jabatan Pendaftaran Pertubuhan).“Pada fikiran saya setakat ini kita tidak ada satu sebab pun untuk menangguhkan (pemilihan),” katanya.Dalam pada itu, Annuar turut memohon maaf kepada PAS di atas kenyataan bertali arus para pemimpin Umno yang dilihat boleh mengguris hati parti itu.“Bila kita jemput kawan-kawan parti komponen dan parti sahabat, seperti kita jemput Abdul Hadi Awang dan sebagainya kemudian dalam ucapan pemimpin utama atau nantinya ucapan dari perwakilan yang boleh (buatkan) tersinggung, kecil hati, luka hati, jauh hati, sakit hati parti-parti sahabat dan parti komponen,” tambahnya.


Selepas Nagaenthran, seorang lagi warga Malaysia berjuang untuk terus hidup tanpa diwakili peguam

Seorang lagi banduan bilik akhir warga Malaysia di Singapura memfailkan permohonan di mahkamah sebagai percubaan terakhir bagi menangguhkan pelaksanaan hukuman mati yang dijadualkan pada Jumaat, di saat kemarahan berhubung hukuman gantung Nagaenthran K Dharmalingam baru-baru masih belum reda baik di Malaysia mahupun republik itu.Permohonan Datchinamurthy Kataiah akan didengar di Mahkamah Tinggi Singapura pada pukul 9.30 pagi hari ini menjelang hari pelaksanaan hukumannya.Permohonan yang dikemukakan itu adalah bagi melarang pelaksanaan hukuman mati dengan hujah pelaksanaan hukuman gantung sampai mati itu menyalahi undang-undang ketika dia masih dalam proses cabaran undang-undang.Prosiding cabaran undang-undang itu ditetapkan pada 20 Mei.Langkah yang diambil Datchinamurthy itu mengingatkan proses yang undang-undang yang dihadapi Nagaenthran di mana setiap percubaannya untuk mengelak tali gantung menemui kegagalan.Datchinamurthy akan mewakili dirinya sendiri di mahkamah kerana tidak berjaya mendapatkan khidmat peguam, kata kumpulan hak asasi Lawyers for Liberty (LFL).“Tidak pernah lagi didengar hukuman mati dilaksanakan semasa kes banduan masih lagi sedang berjalan di mahkamah,” kata Ketua Penyelaras LFL Zaid Malek.Zaid menambah peguam di Singapura kini takut untuk mewakili banduan bilik akhir kerana bimbang dengan tindakan balas daripada peguam negara dan mahkamah, sambil menambah nasib Datchinamurty akan bergantung dengan hujahnya di mahkamah.Nagaentran menjalani hukuman gantung semalam kerana mengedar sejumlah kecil heroin ke Singapura walaupun pelbagai usaha di peringkat domestik dan antarabangsa dilakukan bagi menghentikan hukuman mati ke atas orang kurang upaya (OKU) mental itu.Nagaenthran yang mempunyai skor IQ sebanyak 69 – tahap yang memboleh seseorang diisytihar sebagai OKU – dilaporkan dipaksa untuk melakukan jenayah itu.Rayuan terakhir kes Nagaenthran dikemukakan oleh ibunya, Panchalai Supermaniam, di mana dia sendiri hadir di mahkamah kerana tidak berjaya mendapatkan khidmat peguam yang sanggup mewakili anaknya.Jabatan Peguam Negara (AGC) Singapura kemudiannya melancarkan serangan terhadap ibu Nagaenthran, memberi amaran ia tidak akan teragak-agak untuk mengambil tindakan menghina mahkamah terhadap pengkritik yang terus mengulangi apa yang disifatkannya sebagai “dakwaan palsu” yang terkandung dalam afidavit Panchalai.“AGC memandang serius sebarang tindakan yang boleh dianggap menghina (mahkamah), dan ia tidak akan teragak-agak untuk mengambil tindakan sewajarnya bagi melindungi pentadbiran badan kehakiman,”katanya.Peguam hak asasi Singapura M Ravi berkata walaupun beliau mewakili Datchinamurthy sebelum ini, namun tidak dapat meneruskannya kerana berdepan beberapa tindakan kerajaan.“Peguam tidak mahu mewakilinya kerana mereka takut tindakan balas daripada kerajaan,” tambahnya.Ravi berkata prosiding pada 20 Mei adalah berhubung tindakan penjara yang menghantar komunikasi antara Datchinamurthy dengan peguamnya kepada peguam negara.“Satu permohonan m difailkan sebelum ini oleh firma kami bagi menentukan sejauh mana pelanggaran (hak) oleh penjara.“Persoalannya yang dibangkitkan di mahkamah, bolehkah mereka menggantungnya pada Jumaat ini sedangkan dia mempunyai tarikh perbicaraan bagi kesnya pada 20 Mei?”Sementara itu, jurucakap bagi hal ehwal luar negeri dan dasar kesalamatan Kesatuan Eropah (EU), Nabila Massrali menggesa Singapura untuk melaksanakan moratorium ke atas hukuman mati dan menyertai trend di seluruh dunia untuk menghapuskan hukuman itu.“EU menyeru pihak berkuasa untuk hentikan pelaksanaan (hukuman mati) ini, dan meringankan hukumannya yang bukan membawa kepada hukuman mati,” katanya, merujuk pelaksanaan hukuman ke atas Datchinamurthy esok.“Prinsip EU menentang keras hukuman mati pada setiap masa dan dalam apa juga keadaan. Ia adalah hukuman yang kejam dan tidak berperikemanusiaan, di mana ia gagal berfungsi sebagai pencegah jenayah dan menafikan maruah dan integriti manusia yang tidak boleh diterima.


Mahkamah putuskan bayi kelahiran warga Malaysia di luar negara berhak dapat kewarganegaraan

Mahkamah Tinggi Kuala Lumpur hari ini memutuskan bayi yang lahir di luar negara oleh wanita warga Malaysia dan bapa bukan warganegara secara automatik berhak mendapat kewarganegaraan Malaysia.Dalam penghakimannya secara dalam talian hari ini, hakim Akhtar Tahir memutuskan wanita warga Malaysia yang berkahwin dengan pasangan asing memiliki hak yang sama dengan lelaki warga Malaysia yang berkahwin dengan pasangan asing untuk mendapatkan kewarganegaraan Malaysia bagi anak mereka yang lahir di luar negara.Saman tersebut difailkan kumpulan hak asasi Family Frontiers dan enam wanita warga Malaysia yang berkahwin dengan lelaki warga asing, pada 18 Disember tahun lalu.Mereka menuntut enam perintah mahkamah termasuk pengisytiharan Artikel 8 (2) Perlembagaan Persekutuan yang dibaca bersama dengan Artikel 14 (1) (b) Perlembagaan Persekutuan yang tidak bercanggah dengan Bahagian (1) (b) Bahagian II Jadual Kedua Perlembagaan Persekutuan bagi memasukkan bayi kepada ibu warga Malaysia yang dilahirkan di luar negara boleh mendapat kerakyatan secara automatik.Mereka turut menuntut antara lain, perintah mahkamah supaya semua agensi kerajaan termasuk Jabatan Pendaftaran Negara, jabatan imigresen dan kedutaan Malaysia mengeluarkan semua dokumen berkaitan kewarganegaraan – termasuk pasport dan kad pengenalan – kepada bayi kelahiran luar negara daripada ibu warga Malaysia yang berkahwin dengan pasangan asing.MENYUSUL LAGI


Najib, Hannah Yeoh alu-alukan peletakan jawatan PM guna analogi hujan dan sinar mentari

Ketika mesej simpati daripada warga Malaysia menghujani media sosial sebaik sahaja ucapan peletakan jawatan Muhyiddin Yassin, dua ahli politik yang menggesa beliau berundur dilihat seia dan sekata dalam mengalu-alukan kejatuhan kerajaan Perikatan Nasional (PN).Bekas perdana menteri Najib Razak dan Ahli Parlimen Segambut Hannah Yeoh dilihat menggunakan analogi cuaca sebaik sahaja berita beliau memaklumkan kepada Yang di-Pertuan Agong mengenai keputusannya untuk meletakkan jawatan tular.Najib, bersama Presiden Umno Ahmad Zahid Hamidi dikatakan menjadi pemimpin dalam usaha mengumpul 15 ahli Parlimen Umno bagi menarik sokongan mereka terhadap Muhyiddin mencatat beberapa petikan ayat bahawa beliau yakin situasi dalam negara akan menjadi semakin baik.“Hujan mencurah ke bumi. Selepas hujan, pasti ada pelangi menanti. Selepas kegelapan, pasti ada sinar menerangi.“Selepas derita, pasti ada kebahagiaan. Semoga Allah merahmati Malaysia dan rakyat semua,” kata Najib dalam sebuah hantaran di akaun Instagram selepas sejam Agong dilaporkan menerima peletakan jawatan Muhyiddin.Tema serupa turut menonjol dalam hantaran Yeoh, yang turut menyuarakan optimisnya beliau keadaan akan jadi lebih baik pada hari-hari yang mendatang.“Selepas hujan, langit cerah kebiruan muncul. Menyatakan keamanan, penyembuhan dan kegemilangan kepadamu Malaysia,” katanya dalam sebuah ciapanTwitter.Peletakan jawatan Muhyiddin hari ini adalah susulan beberapa hari parti pembangkang menolak tawaran persefahaman rentas parti bagi mendapatkan sokongan mereka dalam susul undi percaya yang dijadualkan pada September depan.Bagaimanapun, dalam ucapannya hari ini, Muhyiddin berkata jelas beliau tidak lagi memiliki sokongan majoriti ahli Parlimen susulan penolakan terhadap cadangan beliau selain penarikan sokongan oleh 15 ahli Parlimen Umno.“Saya tidak akan bersekongkol dengan kleptokrat,” katanya yang jelas merujuk kepada Najib yang disabitkan tujuh kesalahan salah guna RM42 juta dana berkaitan syarikat 1MDB.Pada 2017, Peguam Negara Amerika Syarikat menyifatkan skandal 1MDB adalah “kes kleptocracy paling dahsyat pernah berlaku”, selepas Jabatan Kehakiman AS memfailkan saman untuk menyita lebih dari AS$1.7 bilion aset yang dipercayai dicuri dari 1MDB di mana ia ditubuhkan Najib sebagai dana negara.


Singapura lapor kes pertama strain virus Covid-19 dari UK

Singapora semalam melaporkan satu kes yang disahkan dengan strain virus UK B117 membabitkan seorang remaja perempuan berumur 17 tahun yang menuntut di United Kingdom (UK) dari Ogos 2020, menurut Kementerian Kesihatan republik itu (MOH).Menurut MOH, laporan baru-baru ini menyatakan bahawa strain B117, varian virus Covid-19 yang lebih berpotensi untuk menular, kini merebak di UK dan Makmal Kesihatan Awam Nasional sedang melakukan turutan genom virus bagi kes-kes Covid-19 yang disahkan dan tiba dari Eropah baru-baru ini.Sejumlah 31 kes import dari Eropah yang tiba di Singapura antara 17 November dan 17 Disember 2020 telah disahkan mempunyai jangkitan Covid-19 pada Disember 2020, menurut MOH dalam kenyataan di sini.Kenyataan itu menyebut 12 daripada mereka tidak dijangkiti strain B117 manakala seorang lagi didapati dijangkiti strain tersebut.“Lima sampel tidak boleh dipastikan susulan kandungan virusnya yang rendah dan kami masih menunggu keputusan 11 lagi kes yang pada awalnya dikesan positif strain B117. Dua kes belum disaring setakat ini,” katanya.Kementerian itu berkata tiada bukti setakat ini bahawa strain B117 sedang menular dalam komuniti.Semua kes telah diberikan Notis Duduk Di Rumah selama 14 hari (SHN) di kemudahan yang ditetapkan atau diasingkan sejurus tiba di Singapura dan kontak rapat mereka telah dikuarantin lebih awal, katanya.Sebagai langkah berjaga-jaga bagi mengurangkan risiko penularan, Singapura telah mengumumkan semalam bahawa mulai 23 Disember pukul 11.59, semua pemegang pas jangka panjang dan pelawat jangka pendek dengan sejarah perjalanan terkini ke UK dalam tempoh 14 hari lepas tidak akan dibenarkan masuk ke atau transit di republik itu.


Protes jalanan makin marak, presiden Senegal minta rakyat bertenang

Presiden Senegal Macky Sall pada Isnin menyeru penunjuk perasaan menghentikan protes jalanan yang meletus berikutan penahanan seorang pemimpin pembangkang Ousmane Sonko, lapor Agensi Anadolu.Dalam ucapannya, Sall mengucapkan takziah kepada keluarga mangsa yang maut dalam tunjuk perasaan itu.Tunjuk perasaan yang bertukar menjadi ganas itu turut menyebabkan kerugian harta benda, banyak bangunan awam diserang dan premis perniagaan diceroboh.Tiada alasan untuk keganasan tegasnya dan meminta rakyat bertenang serta menyuarakan pendapat mereka secara aman.Sall berkata beliau telah bertemu dengan pemimpin masyarakat pelbagai kumpulan dan berpendapat kes Sonko – ketua parti politik pembangkang Patriots of Senegal for Ethics, Work and Fraternity (Pastef) – harus diserahkan kepada badan kehakiman.Sonko yang dituduh merogol dan membuat ugutan bunuh, dilucutkan status anggota kabinet. Pada 3 Mac, Sonko bersama konvoinya menuju ke sebuah mahkamah di Dakar.Bagaimanapun, konvoi itu disekat dan polis hanya membenarkan empat hingga lima kereta sahaja masuk ke perkarangan bangunan mahkamah.Sonko kemudian ditahan kerana mengganggu ketenteraman awam, mencetuskan keganasan antara penguatkuasa dan penyokongnya. Parti pembangkang dan NGO merancang mengadakan tunjuk perasaan selama tiga hari bermula 8 Mac.Sekurang-kurangnya lima orang terbunuh dan banyak premis perniagaan diceroboh dan dibakar.Sebaik dibebaskan, Sonko dalam satu sidang media berkata protes jalanan akan berlanjutan dan menunutut pihak berkuasa negeri membayar pampasan kepada keluarga mangsa dan penyerang harus dihadapkan ke muka pengadilan.Beliau turut meminta pembebasan tahanan politik dan individu lain yang ditahan dan akan memfailkan aduan ke Mahkamah Jenayah Antarabangsa (ICC).Menurutnya, revolusi di Senegal telah bermula dan tidak boleh dihentikan, pembangkang perlu pertahankan momentum ini sehingga pilihan raya 2024.


Sokongan Melayu PN meningkat, BN merosot

Perikatan Nasional (PN) muncul di tangga kedua dalam meraih undi Melayu berikutan kemerosotan sokongan terhadap Barisan Nasional (BN), menurut tinjauan pra pilihan raya Merdeka Center.
Tinjauan yang dijalankan dari 19 hingga 28 Oktober lalu terhadap 1,209 pengundi berusia 18 tahun ke atas, mendapati BN menerima sokongan Melayu sebanyak 32%, diikuti PN (20%), Pakatan Harapan (PH) (13%), sementara Gerakan Tanah Air (GTA) dan gabungan lain sebanyak 2%.
Sebanyak 29% responden berkata mereka tidak mempunyai kecenderungan atau tidak pasti, manakala 4% tidak memberikan maklum balas.
Merdeka Center berkata, penemuan itu menunjukkan wujud penurunan dalam kecenderungan yang jelas dalam kalangan pengundi Melayu terhadap BN dan peningkatan kecil terhadap PH.
"Namun pada masa sama, masih terdapat sebanyak 29% pengundi Melayu yang menyatakan mereka tidak mempunyai kecenderungan atau masih belum membuat keputusan," katanya.
"Ada kemungkinan sebahagian daripada pengundi yang belum membuat keputusan ini mengundi parti kerajaan, namun pengalaman lalu memberitahu kita bahawa majoriti daripada mereka ini berkemungkinan akan mengundi mana-mana parti lawan, sama ada PN atau PH."
Dalam kalangan pengundi India, 32% menunjukkan mereka akan memberi sokongan kepada BN, sementara 1% lagi menyatakan sokongan kepada PN, dan 51% lagi menyatakan sokongan kepada PH.
Sementara 6% lagi tidak pasti dan 2% berkata mereka tidak mempunyai kecenderungan untuk menyokong mana-mana parti manakala 8% lagi tidak memberikan maklum balas.
Dalam kalangan pengundi Cina pula, tinjauan mendapati sokongan kepada BN adalah sebanyak 5%, PN (1%), PH (47%) dan GTA (1%).
Sebanyak 23% lagi mengatakan mereka tidak pasti dan 18% berkata mereka tiada kecenderungan dan 3% lagi enggan memberi maklum balas.
Merentasi beberapa kumpulan umur, pengundi dalam kumpulan usia 18 hingga 20 tahun menunjukkan 28% daripada responden menyokong BN, PN (24%) dan PH (30%).
Sebanyak 10% lagi berkata mereka tidak mempunyai kecenderungan menyokong mana-mana parti.
Bagi kumpulan umur 21 hingga 40 tahun, tinjauan menunjukkan BN mendapat sokongan sebanyak 21%, PN (14%) dan PH (26%).
Bagi kumpulan pengundi berusia melebihi 40 tahun menyatakan sokongan kepada BN sebanyak 27%, PN (10%) dan PH (24%).

Bagi kedua-dua kumpulan umur ini, 16% berkata mereka tidak mempunyai kecenderungan untuk menyokong mana-mana parti politik.
Dalam pada itu, majoriti pengundi iaitu sebanyak 72%, berkata negara berada di landasan yang salah manakala 20% lagi berkata Malaysia masih berada di landasan yang betul.
Beberapa kebimbangan turut dibangkitkan termasuk keadaan ekonomi, ketidaktentuan politik akibat pilihan raya yang akan dijalankan, dan isu lain seperti rasuah dan kaum.
Sebanyak 74% responden berkata ekonomi adalah masalah terbesar negara ketika ini manakala kebimbangan lain yang turut dibangkitkan termasuk inflasi (31%), ketidakstabilan politik (13%), rasuah (12%) dan pertumbuhan ekonomi (12%).
Kadar penerimaan terhadap kerajaan persekutuan pula adalah sebanyak 31% di mana 60% menunjukkan ketidakpuasan hati, manakala penerimaan terhadap perdana menteri sementara adalah sebanyak 42%.
Dari segi faktor pilihan dalam mengundi, 31% berkata mereka menumpukan calon tempatan diikuti parti (21%) dan kepimpinan persekutuan (13%).
Berhubung kriteria calon, ciri utama yang diingini pengundi adalah "seseorang yang mempunyai idea yang baik untuk negara" (27%), "bersih dan boleh dipercayai" (24%) dan "mampu membawa pembangunan di kawasan yang ditandingi“ (13%).
Pengundi muda lebih menekankan ciri "bersih dan boleh dipercayai" (34%) dan kurang menumpukan ciri keupayaan calon untuk "membawa pembangunan" (4%).
"Pada pendapat kami, kewujudan tiga gabungan utama dengan sokongan akar umbi yang besar serta ketidakpastian mengenai kadar peratusan keluar mengundi menyukarkan untuk menganggarkan keputusan dari segi bilangan kerusi Parlimen," kata Merdeka Center.
“Ketika ini, dengan tahap sokongan pengundi Melayu yang lebih rendah daripada jangkaan terhadap BN, ada kemungkinan untuk menganggap tidak ada satu gabungan yang akan meraih sokongan yang cukup besar untuk membentuk kerajaan satu parti atau satu gabungan.
"Sebaliknya, terdapat kemungkinan kuat bahawa sekurang-kurangnya tiga atau lebih parti/gabungan yang bekerjasama diperlukan bagi membentuk kerajaan dengan majoriti mudah."
Demografi kaum dalam tinjauan tersebut ialah Melayu (52%), Cina (29%), India (7%), Bumiputera Islam (6%) dan Bumiputera bukan Islam dari Sabah dan Sarawak (6%).
Responden dipilih secara rawak daripada keseluruhan 222 kawasan Parlimen.


Parlimen dibubar, PRU15 diadakan tahun ini

Perdana Menteri Ismail Sabri Yaakob hari  ini mengumumkan pembubaran Parlimen, memberi laluan kepada Pilihan Raya Umum ke-15 (PRU15) diadakan ketika langkah itu tidak dipersetujui secara sebulat suara oleh Kabinet.
Dalam perutusan khasnya, Ismail berkata beliau telah mengadap Yang di-Pertuan Agong Sultan Abdullah Sultan Ahmad Shah semalam menyembah warkah permintaan kepada Baginda, mengenai pembubaran Parlimen Ke-14.
"Selaras dengan Perkara 40(2)(b) dan Perkara 55(2) Perlembagaan Persekutuan, Kebawah Duli Yang Maha Mulia Seri Paduka Baginda Yang di-Pertuan Agong, telah bertindak menurut budi bicara baginda dengan memperkenankan permintaan saya, supaya Parlimen Ke-14 dibubarkan pada hari ini, Isnin 10 Oktober 2022," kata Ismail.
Dalam pada itu, Ismail berkata Suruhanjaya Pilihan Raya akan menetapkan tarikh penamaan calon dan hari pengundian.
Pengumuman hari ini juga menamatkan perdebatan lebih dua tahun mengenai tarikh PRU15 selepas Malaysia mengalami dua kali  perubahan kerajaan dan perdana menteri yang tidak pernah berlaku sebelum ini.
Sejak PRU14 pada 2018 yang menyaksikan kerajaan Umno tumbang, negara diterajui tiga perdana menteri, di mana kesemua mereka hanya dapat berkhidmat kurang dari dua tahun sewaktu negara berdepan cabaran ekonomi dan politik berikutan pandemik Covid-19.
Sepanjang tempoh itu juga, empat pilihan raya negeri turut diadakan di mana penganalisis politik masih tidak dapat menjangka kecenderungan kira-kira tujuh juta warga Malaysia yang didaftarkan sebagai pengundi secara automatik.
Gesaan supaya PRU15 diadakan lebih awal sebelum tamat penggal Parlimen tahun depan dikepalai Ahmad Zahid Hamidi dan sekumpulan pemimpin yang bersekutu dengan presiden Umno itu.
Bagaimanapun, enam negeri di bawah Pakatan Harapan dan Perikatan Nasional membantah Parlimen dibubarkan, mengatakan Dewan Undangan Negeri (DUN) yang diterajuinya tidak akan dibubarkan sehingga tahun depan, memecahkan tradisi PRU yang dibuat secara serentak di peringkat persekutuan dan negeri.
Keenam-enam negeri itu termasuk Selangor, Negeri Sembilan, Pulau Pinang, Kedah, Kelantan dan Terengganu.


Zahid akui suaranya dalam audio perbualan bersama Anwar, kata laporan

Presiden Umno Ahmad Zahid Hamidi akhirnya mengakui suaranya dalam rakaman telefon yang tular bersama Presiden PKR Anwar Ibrahim, lapor Utusan Malaysia.Akhbar itu memetik sumber dari seorang ahli Majlis Tertinggi Umno, Zahid membuat pengakuan itu semasa pertemuan bersama dengan ahli-ahli Parlimen di Wisma Perwira Angkatan Tentera Malaysia di ibu negara malam tadi.“Selain keputusan mesyuarat yang menolak cadangan menarik semula sokongan kepada kerajaan Perikatan Nasional (PN), beliau (Zahid) mengaku itu suaranya dalam perbualan bersama Anwar yang viral tidak lama dahulu. Beliau kata Anwar yang hubunginya.“Zahid juga mengaku menandatangani surat menyokong Anwar sebagai perdana menteri,” lapor Utusan Malaysia memetik sumber.Menurut Utusan Malaysia semalam kira-kira 29 ahli Parlimen Umno mengadakan pertemuan di Wisma Perwira di Kuala Lumpur membincangkan isu keluar dari kerajaan Perikatan Nasional (PN) yang turut dihadiri Zahid dan Najib Razak.Pada April MalaysiaNow mendedahkan sebuah rakaman audio perbualan telefon antara Zahid dan Anwar, menunjukkan bukti paling jelas bahawa wujud perancangan bersama dua pemimpin itu bagi mencorakkan nada kecenderungan perwakilan dalam Perhimpunan Agung Umno (PAU) baru-baru ini.Beberapa fail rakaman audio perbualan telefon yang tular di media sosial dan aplikasi perbualan dalam talian menunjukkan dua pemimpin itu saling berterima kasih dan menyatakan rasa senang hati selepas perwakilan-perwakilan Umno bersetuju dengan usul Zahid supaya parti itu memutuskan hubungan dengan gabungan PN.“Saya, dah 22 tahun, baru saya follow Perhimpunan Agung Umno,” kata Anwar sambil ketawa selepas memberi salam kepada Zahid dalam rakaman perbualan tersebut.“Don’t worry, that is only tactical, OK,” jawab Zahid.“No, no, okey, okey, I tengok ucapan you bagus, and then you did mention about majlis tertinggi, and of course kita nak finish the game, tapi kalau you dah fikir mandat tu, okeylah, cuma ada kerja sikitlah dengan MT,” kata Anwar.Mereka berdua dipercayai merujuk ucapan Zahid dalam PAU yang tegas mengatakan beliau komited dengan keputusan Majlis Tertinggi Umno iaitu “No DAP, No Anwar” dalam usaha membina kerjasama politik pada masa akan datang.Sebelum ini kedua-dua Zahid dan Anwar tidak pernah mengakui tentang suara mereka dalam audio tersebut.Bagaimanapun Anwar dalam sebuah program mengatakan tidak ada masalah sekiranya audio tersebut tulen walaupun tidak mengesahkan atau menafikannya.Pada Oktober MalaysiaNow mendedahkan Zahid dan Najib menulis surat kepada Istana Negara, menyatakan sokongan mereka terhadap Anwar untuk menjadi perdana menteri sekaligus menggulingkan Muhyiddin Yassin.


Jet pejuang UK pintas 4 pesawat Rusia di Scotland

Jet pejuang Tentera Udara Diraja Britain (RAF) pada Rabu “memintas dan mengiringi” empat pesawat tentera Rusia keluar dari kawasan kepentingan United Kingdom di luar pesisir pantai Scotland.Jet pejuang Typhoon itu berlepas dari pangkalan Tentera Udara Diraja Lossiemouth di Moray dan turut disertai pesawat tangki pengisian minyak Voyager dari Tentera Udara Diraja Brize Norton di Oxfordshire, kata RAF dalam satu kenyataan, lapor Agensi Anadolu.“Jenis pesawat Rusia ialah Tupolev Tu-95 Bear H dan Tupolev Tu-142 Bear F,” katanya.“Jet pejuang Typhoon kami mengiringi pesawat Rusia itu keluar dari kawasan kepentingan UK dan tanah berdaulat UK.”Operasi itu berlaku di tengah-tengah ketegangan yang memuncak antara Rusia dan kuasa Barat berhubung penempatan tentera Rusia di sepanjang sempadan Ukraine.Pada Rabu, Perdana Menteri Britain Boris Johnson menyatakan beliau “amat bimbang” dengan “tindakan bermusuhan semasa” Rusia di sempadan Ukraine dalam satu perbualan telefon dengan Presiden Rusia Vladimir Putin.Johnson menggesa satu penyelesaian yang menghormati integriti wilayah Ukraine dan hak negara itu untuk mempertahankan diri, menurut jurucakap Downing Street.“Perdana menteri menegaskan bahawa sebarang pencerobohan Rusia ke wilayah Ukraine akan mencetuskan salah faham yang tragik,” tambah jurucakap itu.


Naratif baru selepas PM disokong Agong, PH dalam dilema belanjawan

Berdepan dilema belanjawan bakal dibentangkan bulan depan, parti yang menentang Muhyiddin Yassin kini menghalakan serangan kepada dua pemimpin kanan kerajaan selepas Agong menyokong pentadbiran perdana menteri menguruskan pandemik Covid-19.Dilema itu adalah sama ada pembangkang bakal mengundang cemuhan orang ramai dan juga pihak istana sekiranya mereka tidak menyokong Belanjawan 2021 bulan depan yang mungkin boleh membawa kepada pilihan raya mengejut pada musim pandemik.“Dan jika mereka tidak menentang, ia akan menguatkan lagi kedudukan Muhyiddin, yang rancangannya untuk mengadakan darurat ditolak tetapi Agong menyokong penuh pentadbirannya,” kata sumber peringkat tertinggi PKR kepada MalaysiaNow.Sumber itu, seorang wakil rakyat persekutuan kanan dari Lembah Klang berkata, para pemimpin parti diarahkan untuk menyerang menteri kanan Mohamed Azmin Ali dan Menteri Dalam Negeri Hamzah Zainudin, dua tokoh yang dipersalahkan ramai pemimpin Pakatan Harapan selepas gabungan itu hilang majoriti awal tahun ini.“Naratifnya ialah untuk mendesak Muhyiddin memecat kedua-dua pemimpin ini sebagai prasyarat untuk pembangkang memberi sokongan kepadanya,” kata ahli Parlimen itu.Menteri Kewangan Tengku Zafrul Abdul Aziz dijadualkan membentangkan belanjawan pada 6 November, tetapi terdapat kebimbangan sekumpulan ahli Parlimen Umno yang terpalit dengan tuduhan rasuah akan bergabung dengan PH untuk menggagalkan belanjawan itu daripada diluluskan.Jika itu berlaku, pemerintahan Muhyiddin akan tumbang, menyebabkan pilihan raya tergempar perlu diadakan.Ini menjadi kebimbangan pegawai kesihatan yang memberi amaran akan wujud kluster pilihan raya dan akan memberi kesan buruk dalam usaha memerangi pandemik Covid-19.Istana Negara dalam satu kenyataan semalam bagaimanapun memberi amaran kepada mereka yang berniat sedemikian.Wong Chen mengulangi gesaan anggota Majlis Tertinggi Umno Puad Zarkashi, yang mendakwa Muhyiddin menyalahkan Azmin dan Hamzah selepas keputusan Agong untuk tidak mengisytiharkan darurat.Ini berlaku selepas kenyataan balas memalukan Istana Negara kepada Presiden PKR Anwar Ibrahim yang gagal menunaikan janji memberikan butiran terperinci mengukuhkan dakwaan beliau mempunyai majoriti untuk mengambil alih Putrajaya.Dalam kenyataan terbaru Istana Negara memaklumkan tiada keperluan mendesak untuk mengisytiharkan darurat.Sultan Abdullah Sultan Ahmad Shah juga secara khusus mengingatkaan ahli-ahli Parlimen betapa pentingnya belanjawan itu.“Peruntukan kewangan itu amat diperlukan oleh barisan hadapan bagi melancarkan tugas dan tanggungjawab mereka,” kata Agong, selepas mengadakan satu perjumpaan khas bersama Majlis Raja-Raja Melayu untuk membincangkan cadangan menggunakan kuasa Perlembagaan bagi mengisytiharkan darurat bagi mengelakkan pilihan raya mengejut diadakan.Peringatan itu dilihat sebagai satu amaran dari istana tentang sebarang usaha untuk menggagalkan rang undang-undang belanjawan akan mengganggu usaha memerangi Covid-19, yang meragut 93 nyawa pada bulan ini sahaja.“Titah Agong itu menghentikan semua rancangan untuk menukar kerajaan,” kata ahli Parlimen sama kepada MalaysiaNow.“Oleh itu, wujud keperluan untuk mencari jalan keluar bagaimana untuk menentang Muhyiddin tanpa dilihat sebagai ‘politicking’.”Salah seorang pemimpin pro-Anwar yang bertanggungjawab mencetuskan “naratif” itu adalah Wong Chen, yang mendesak supaya Muhyiddin memecat Azmin dan Hamzah sambil menunjukkan rasa simpatinya kepada perdana menteri.“Kita tahu perdana menteri tidak berada pada tahap kesihatan terbaik sejak dua menjak ini dan terdapat cakap-cakap dia dipengaruhi oleh dua orang menteri kanan tersebut.“Oleh itu, sama ada perdana menteri meletak jawatan atau dia memecat kedua-dua menteri kanan itu disebabkan cubaan berani untuk meruntuhkan demokrasi di Malaysia,” kata ahli Parlimen Subang itu.Wong Chen mengulangi gesaan anggota Majlis Tertinggi Umno Puad Zarkashi, yang mendakwa Muhyiddin menyalahkan Azmin dan Hamzah selepas keputusan Agong untuk tidak mengisytiharkan darurat.Tetapi seorang pemimpin kanan Bersatu yang menghadiri pertemuan di kediaman Muhyiddin malam tadi berkata tuduhan itu tidak berasas.“Antara isu yang dibincangkan ialah Muhyiddin memberitahu menteri-menteri beliau sudah melakukan segala mungkin dalam rangka kuasanya untuk menghentikan kluster pilihan raya, dan beliau bimbang kemungkinan belanjawan awal bulan depan disabotaj,” katanya.


Pegawai bekas menteri pelancongan didakwa kerana rasuah

Bekas setiausaha sulit kanan kepada bekas menteri pelancongan seni dan budaya yang sebelum ini dihadapkan ke mahkamah atas 18 pertuduhan berhubung rasuah, didakwa lagi melibatkan enam pertuduhan meminta dan menerima rasuah berjumlah RM106,500.Mohd Saifullah Mohd Minggu @ Mohd Hashim, 29, mengaku tidak bersalah sebaik kesemua pertuduhan terhadapnya itu dibacakan di hadapan Hakim Rozilah Salleh di Mahkamah Sesyen di Shah Alam hari ini.Mengikut tiga pertuduhan, Mohd Saifullah didakwa menerima suapan wang tunai berjumlah RM90,000 daripada pemilik syarikat Inter Bev Network Sdn Bhd, Ronald Seto Kong Seng melalui Roslan Lahada.Wang tersebut sebagai upah untuknya yang berjanji mendapatkan tender Perkhidmatan Penghasilan Penjenamaan dan Kreatif untuk Kempen Pengiklanan Tourism Malaysia serta Perkhidmatan Pembelian Ruang Iklan bagi Pasaran Negara-Negara Asia Utara dan Asia Timur Tourism Malaysia untuk Inter Bev Network.Bagi tuduhan keempat hingga keenam, Mohd Saifullah didakwa menerima dan meminta suapan bernilai RM16,500 daripada Ronald Seto, juga melalui Roslan, iaitu pembayaran deposit dan sewaan seunit rumah di Vipod Residences, No. 6, Jalan Kia Peng, Kuala Lumpur.Kesemua kesalahan itu didakwa dilakukan di premis di Temasya Anggun, Glenmarie di Shah Alam; Kota Damansara, Petaling Jaya; Dengkil, Sepang dan di Bandar Puteri, Puchong antara 21 Dis 2018 hingga 30 Mac 2019.Kesemua pertuduhan  dibuat menurut  Seksyen 16 (a) (B) Akta Suruhanjaya Pencegahan Rasuah Malaysia (SPRM) 2009 yang membawa hukuman penjara maksimum 20 tahun dan denda tidak kurang daripada lima kali ganda jumlah atau RM10,000 nilai suapan, mengikut mana lebih tinggi, jika sabit kesalahan.Pendakwaan dikendalikan oleh Timbalan Pendakwa Raya Muhammad Asyraf Mohamed Tahir manakala tertuduh diwakili peguam Md Yunos Shariff.Muhammad Asyraf kemudian memohon  agar kes berkenaan dipindahkan ke Mahkamah Sesyen Kuala Lumpur untuk dibacakan dan dibicarakan bersama 18 lagi pertuduhan yang dihadapi tertuduh pada 23 Sept ini.Pihak pendakwaan turut menawarkan ikat jamin RM200,000 dengan seorang penjamin berserta syarat tambahan pasport tertuduh diserahkan kepada mahkamah selain dikehendaki melaporkan diri di pejabat SPRM setiap awal bulan.Hakim membenarkan kedua-dua permohonan itu.Pada 19 Ogos lepas, Mohd Saifullah didakwa atas 18 pertuduhan di Mahkamah Sesyen Kuala Lumpur menerima dan meminta suapan berjumlah RM3,129,015 daripada pemilik sebuah syarikat bagi mendapatkan tender perkhidmatan pengiklanan di bawah kementerian berkenaan.


Kapal perang AS ceroboh perairan di Laut China Selatan, kata tentera China

Tentera China berkata, pihaknya sedang memantau dan menghalau kapal pemusnah Amerika Syarikat (AS) yang memasuki perairan Kepulauan Paracel di Laut China Selatan secara haram.
Menurut tentera dalam satu kenyataan, tanpa kelulusan kerajaan, kapal pemusnah peluru berpandu Milius secara haram menceroboh perairan wilayah China, menjejaskan keamanan dan kestabilan di laluan yang sibuk.
"Pasukan ketenteraan akan mengekalkan keadaan berjaga-jaga yang tinggi pada setiap masa dan mengambil semua langkah yang perlu untuk menjaga kedaulatan negara, keselamatan serta keamanan dan kestabilan di Laut China Selatan," kata Tian Junli, jurucakap Pasukan Tentera di Selatan China.
Ketegangan antara AS dan China semakin meningkat di kawasan itu.
AS menjalinkan pakatan di Asia-Pasifik untuk menentang ketegasan China di Laut China Selatan dan Selat Taiwan, ketika Beijing berusaha untuk meneruskan tuntutan ke atas wilayahnya.


TikTok berusaha redakan kebimbangan Eropah terhadap privasi data

TikTok melancarkan usaha baharu untuk meredakan kebimbangan pemimpin Eropah terhadap keselamatan data pada Rabu, apabila kerajaan Barat mempertimbangkan untuk terus mengharamkan aplikasi perkongsian video itu.
Inisiatif mereka hadir ketika badan pemerhati siber Czech mengeluarkan amarannya sendiri, menyifatkan aplikasi perkongsian video milik China itu sebagai ancaman keselamatan.
Kuasa Barat, termasuk Kesatuan Eropah dan AS, mengambil pendekatan yang sukar terhadap aplikasi itu, yang dimiliki syarikat dari China ByteDance.
Mereka bimbang Beijing boleh mengakses data pengguna sensitif dari seluruh dunia.
Eksekutif TikTok berkata syarikat itu bekerjasama dengan pihak ketiga syarikat keselamatan Eropah untuk menyelia dan menyemak cara ia mengendalikan data pengguna rantau itu, yang akan disimpan di dua pusat di Dublin dan satu lagi di Norway mulai 2023.
Data pengguna Eropah ketika ini disimpan di Amerika Syarikat (AS) dan Singapura.
TikTok menegaskan projek ini juga akan mengurangkan akses pekerjanya sendiri kepada data pengguna.
Syarikat itu enggan menamakan rakan kongsi, tetapi tiga pusat itu akan menelan belanja sebanyak €1.2 bilion (AS$1.3 bilion, RM5.73 bilion) setiap tahun dan projek itu sudah bermula enam bulan lalu, kata Naib Presiden Dasar Awam TikTok Eropah, Theo Bertram dalam taklimat dalam talian.
TikTok sudah mempunyai perjanjian serupa di AS dengan gergasi Silicon Valley Oracle untuk menyimpan data pengguna AS di negara itu.
"Dengan cara yang sama yang kami lakukan... di AS, kami akan membina persekitaran yang selamat di sekitar data itu untuk menghalang akses dari luar rantau ini," kata Bertram.


Ismail akan pertahan Bera dalam pertandingan 3 penjuru

Ismail Sabri Yaakob yang sedondon berpakaian biru bersama isterinya Muhaini Zainal Abidin tiba di pusat penamaan calon pada pukul 8.55 pagi, ditemani tiga calon BN bagi DUN di bawah Parlimen Bera serta ratusan penyokong parti yang membawa bendera parti sebagai tanda sokongan.
Sementara Asmawi Harun dari Perikatan Nasional dan calon Pakatan Harapan Abas Awang bersama calon-calon DUN parti masing-masing dan penyokong mereka tiba di pusat penamaan itu pada pukul 8.30 dan 8.50 pagi.
Pada pilihan raya umum 2018, Ismail yang juga naib presiden Umno menang dalam saingan tiga penjuru dengan memperoleh majoriti 2,311 undi, menewaskan calon PKR Zakaria Abdul Hamid yang mendapat 18,499 undi manakala calon PAS Musaniff Ab Rahman memperoleh 8,096 undi.
Berdasarkan daftar pemilih sehingga 9 Oktober lepas, seramai 77,669 pemilih layak mengundi di Parlimen Bera pada PRU15, melibatkan 73,860 pengundi biasa, tentera dan pasangan (3,521 pengundi), polis dan pasangan (279 pengundi) manakala pengundi luar negara, sembilan.
Zaman Azam turut mengumumkan pertembungan empat penjuru bagi DUN Guai melibatkan tiga calon wanita iaitu Sabriah Saidin yang mewakili BN, Nor Hashimahi Mat Noh (PN) dan Noraini Abdul Ghani (PH) serta calon Bebas Jafari Mohd Yusof.
DUN Triang pula menyaksikan penyandang Leong Yu Man daripada PH akan menentang Yee Cheng Hwa (BN) dan Muhammad Izzuddin Zulkifli (PN).
Sementara itu, DUN Kemayan menyaksikan persaingan satu lawan satu melibatkan calon BN Khaizulnizam Mohamad Zuldin dan calon PN Shapuan Hussain, selepas borang pencalonan wakil PH Manolan Mohamad yang juga presiden Persatuan Pembangunan Orang Asli Malaysia (MOADA) ditolak.
Pecahan pengundi di DUN di bawah Parlimen Bera ialah 24,412 pengundi bagi DUN Guai, 25,891 pengundi di DUN Triang dan 27,366 pengundi di DUN Kemayan.
Suruhanjaya Pilihan Raya menetapkan 15 Nov ini sebagai hari pengundian awal dan 19 November ini sebagai hari pengundian.


Thailand sahkan kes pertama cacar monyet

Thailand pada Khamis telah mengesahkan kes pertama cacar monyet melibatkan seorang warga Nigeria berusia 27 tahun yang melakukan perjalanan dari Nigeria ke Phuket.
Ketua Pengarah Jabatan Kawalan Penyakit Dr Opas Karnkawinpong berkata lelaki itu mengalami sakit kira-kira seminggu dan dimasukkan ke sebuah hospital swasta di pulau peranginan itu.
"Pesakit itu, mengalami simptom seperti demam, batuk, sakit tekak, hidung berair dan ruam, kemudian ujian saringan PCR didapati positif cacar monyet pada Selasa," katanya dalam satu kenyataan.
Jawatankuasa Kawalan Penyakit Kebangsaan mengesahkan ia adalah kes pertama cacar monyet di Thailand.
Dr Opas berkata pihak berkuasa kesihatan telah diarahkan untuk meningkatkan pengawasan bagi mengekang penularan penyakit itu.
Cacar Monyet, penyakit virus yang jarang berlaku dan kebiasaannya dilaporkan di kawasan hutan hujan tropika di tengah dan barat Afrika.
Lonjakan jangkitan penyakit itu telah dilaporkan sejak awal Mei di kawasan lain.
Pertubuhan Kesihatan Sedunia (WHO) pada Khamis telah mewujudkan semula Jawatankuasa Kecemasan Penyakit Cacar Monyet untuk menilai implikasi kesihatan awam akibat wabak itu, memandangkan kes di peringkat global sudah melepasi 14,000 dengan enam negara melaporkan kes pertama pada minggu lepas.


Vaksinasi banyak bantu kurangkan jangkitan Covid-19 di Pulau Pinang, kata ketua menteri

Walaupun Covid-19 telah memasuki fasa penularan dalam komuniti di Pulau Pinang, vaksinasi telah banyak membantu mengurangkan kadar jangkitan virus itu, kata Ketua Menteri Chow Kon Yeow.“Menerusi trend jangkitan kini, Jabatan Kesihatan Negeri Pulau Pinang (JKNPP) tidak menafikan bahawa vaksinasi banyak membantu mengurangkan kadar jangkitan.Justeru, saya telah memohon supaya ia (vaksinasi) disegerakan terutamanya mereka yang berkecimpung dalam sektor yang banyak mencetuskan kluster di negeri ini,” katanya dalam satu kenyataan, sambil berharap kementerian berkaitan dapat memastikan bekalan vaksin ke Pulau Pinang mencukupi.Chow berkata Jawatankuasa Khas Jaminan Akses Bekalan Vaksin Covid-19 (JKJAV) melaporkan seramai 60% populasi dewasa di negeri ini telah menerima dos pertama manakala 24.7% dos kedua.Sementara itu, Chow mengingatkan setiap rakyat agar mematuhi Arahan Pengawasan dan Pemerhatian di Rumah atau Home Surveillance Order (HSO) serta pemakaian gelang kepada mereka yang menjadi kontak kepada kes-kes positif.Chow juga berkata beberapa perancangan telah dipersetujui dilaksanakan untuk memastikan kemudahan perubatan di negeri ini tidak lumpuh dalam menangani peningkatan kes yang dijangka meningkat dalam tempoh dua minggu ini.“Selain penyusunan semula pelan kemudahan kesihatan negeri, pendekatan yang diputuskan adalah termasuk mewujudkan pusat kuarantin dan rawatan Covid-19 berisiko rendah (PKRC) di lain-lain lokasi hasil usaha sama semua pihak termasuk pertubuhan-pertubuhan bukan kerajaan (NGO),” katanya.


Aplikasi SELangkah Selangor didapati ‘tidak setanding’ MySejahtera

MalaysiaNow difahamkan oleh beberapa jurutera pembangunan perisian bahawa aplikasi SELangkah Selangor didapati mempunyai kekurangan dari segi fungsi yang amat diperlukan bagi pengesanan kontak Covid-19, termasuk beberapa langkah penting dalam mengesahkan butiran yang dimasukkan pengguna.Mereka membuat kesimpulan aplikasi itu “bermutu rendah” jika dibandingkan dengan MySejahtera yang dilancarkan oleh Putrajaya untuk kegunaan di seluruh negara.“Ia sekadar aplikasi mudah. Berbanding dengan SELangkah, MySejahtera memiliki lebih fungsi seperti pengesanan kawasan panas Covid-19, pengurusan persandaran dan risiko tingkah laku,” kata satu laporan mengenai aplikasi tersebut yang dihantar ke MalaysiaNow.Walaupun SElangkah mempunyai peta zon merahnya sendiri, dan ia “tidak sehebat MySejahtera”.Penemuan ini hadir ketika Selangor terus menerus mencatatkan kes jangkitan Covid-19 tertinggi berbanding negeri-negeri lain walaupun kerajaan negeri membentuk satu pasukan khas di luar skop kementerian kesihatan yang mengetuai usaha memerangi pandemik di seluruh negara.Selangor turut membawa haluan sendiri bagi memantau perniagaan dan tempat-tempat awam ketika tempoh pandemik, dengan memperkenalkan aplikasi SELangkah, yang dibangunkan untuknya oleh sebuah syarikat swasta.Ia berbeza dengan pendekatan diambil kerajaan negeri Pulau Pinang, yang memutuskan beralih menggunakan aplikasi MySejahtera bagi tujuan pengesanan kontak selepas pada awalnya bergantung kepada aplikasi PGCare yang dibangunkan mereka.Berikutan peningkatan jumlah kes yang tinggi dari Selangor, hampir separuh daripada jumlah kes di seluruh negara, ketua pasukan khas Covid-19 negeri itu, yang merupakan bekas menteri kesihatan Dzulkefly Ahmad, bertindak menuding jari kepada kerajaan persekutuan kerana enggan berkongsi data mentah bagi membantu negeri itu dalam usaha memerangi pandemik.Ketua Pengarah Kesihatan Dr Noor Hisham Abdullah sebelum ini tampil menjelaskan sebarang perkongsian data mentah dengan Selangor hanya menyukarkan keadaan kerana berkemungkinan berlaku konflik dalam menafsir data.Selangor terus mencatatkan jangkitan harian tertinggi dan menyebabkan persoalan timbul mengenai keberkesanan penggunaan aplikasi SELangkah.MalaysiaNow baru-baru ini melaporkan SELangkah menghadapi masalah dalam mendapat data tepat dan butiran lain mengenai jangkitan Covid-19, memaksa pembangun aplikasi itu dilancarkan semula dengan beberapa “penambahbaikan”.Walaupun begitu, pembangun aplikasi itu, Dr Helmi Zakariah, bertindak memuji produk rekaannya sebagai “platform digital lengkap” yang menghubungkan penduduk di Selangor dengan “penyedia perkhidmatan kesihatan, komuniti perniagaan dan kerajaan negeri”.Dalam respons dengan nada marah kepada MalaysiaNow, beliau mengatakan SELangkah memiliki tahap “kecanggihan analitik” yang tinggi dan juga “mudah digunakan petugas kesihatan”.Namun, dalam penilaian baru-baru ini, yang disokong oleh pasukan teknologi maklumat MalaysiaNow, menunjukkan sebaliknya.Pada asasnya, SELangkah didapati tiada bezanya dengan aplikasi lain dengan akses kamera.“Apabila anda mengimbasnya, ia membuka pelayar dan pendaftaran dilakukan di laman sesawang SELangkah.my,” kata laporan penilaian itu.Sedangkan aplikasi MySejahtera melakukan lebih lagi.“MySejahtera tidak membuka sebarang aplikasi luaran seperti pelayar. Ia melakukan semua tugas di dalam aplikasi itu. Untuk setiap daftar masuk, ia akan melakukan panggilan API ke pelayannya untuk proses pendaftaran.”Kerajaan negeri Pulau Pinang, kini menggunakan aplikasi MySejahtera menggantikan PGCare yang dibangunkan mereka.Terjemahan?“Terdapat pelayan bahagian belakang yang akan berkomunikasi dengan aplikasi setiap kali pengguna mengimbas aplikasi. Dengan kata lain, ia akan menghantar maklumat daftar masuk yang dimasukkan oleh pengguna ke pelayan bahagian belakang untuk disimpan, bagi membolehkannya diakses dari pangkalan data,” jelas laporan itu.Satu kelemahan SELangkah, seperti maksud namanya adalah pendaftaran “satu langkah” yang boleh digunakan di mana-mana premis, ialah bagaimana ia mengumpul maklumat.Pengguna hanya perlu memasukkan nama dan nombor telefon. Dan tanpa proses pengesahan, ini bermaksud sesiapa sahaja boleh mendaftar masuk ke mana-mana premis yang mempamerkan kod QR, bagi pihak orang lain.Sebaliknya, ia hampir mustahil melakukan perkara sama dengan MySejahtera, yang turut mengumpul maklumat tambahan, nombor MyKad, digabungkan dengan lapisan keselamatan.“MySejahtera menggunakan kata laluan. Anda memerlukan kata laluan seseorang untuk log dan daftar masuk. Anda tidak boleh mendaftar semula jika nombor MyKad atau telefon sudah terdapat di dalam sistem.”Satu ujian yang dilakukan mengesahkannya.Dengan ketiadaan pengesahan, seseorang boleh memasukkan nama dan nombor telefon secara rawak di dalam SELangkah, dan ia masih menerimanya sebagai satu rekod.Pembangun aplikasi SELangkah serang MalaysiaNowDalam satu respons marah bertulis berhubung laporan MalaysiaNow mengenai keraguan terhadap SELangkah, Helmi yang membangunkan aplikasi itu mengatakan perisian yang digunakan mampu menjimatkan “beratus ribu jam bekerja dan membenarkan pengesanan kontak dilakukan secara efektif”.Malah, dia turut membuat dakwaan mengagumkan tentang bagaimana aplikasi itu berjaya memastikan kes Covid-19 kekal rendah di Selangor.“Ketika SELangkah digunakan secara aktif di Selangor (antara minggu ketiga Mei 2020 hingga Ogos 2020), kita berjaya memastikan kes positif rendah”.Helmi kemudian mengatakan “kisah kejayaan” SELangkah dipadam dengan “khabar angin”, dan juga langkah Putrajaya mewajibkan penggunaan MySejahtera.“Kebimbangan dalam kalangan pekedai selepas mendengar khabar angin dan laporan mengenai perniagaan lain dikompaun kerana terus mempamerkan poster SELangkah bersama-sama MySejahtera. Ini menyebabkan SELangkah tidak digunakan lagi,” tambahnya.Helmi tidak banyak memberi penjelasan tentang bagaimana SELangkah memenuhi tujuan utamanya iaitu pengesanan kontak, selain mengatakan aplikasi tersebut “direorientasikan bagi mencari jalan penyelesaian kepada masalah-masalah berkaitan perkhidmatan awam perlu”.“Ia termasuk ujian komuniti Covid-19 massa bersubsidi, sistem pembayaran tanpa sentuh untuk perniagaan kecil, pengagihan bantuan negeri, alat pemantauan rumah, pra pendaftaran slot vaksin, dan lain-lain.”Dia kemudian melepaskan amarahnya terhadap MalaysiaNow.“Kepada editor dan wartawan di MalaysiaNow, saya mengesyorkan agar anda membiasakan diri dalam menguraikan data dan memahami angka agar tidak menjadi sumber infodemik,” tulis Helmi.Dia kemudian menamakan portal berita Malaysiakini sebagai pesaing, menggambarkannya sebagai “mempunyai nama yang sama maksud” dengan MalaysiaNow tetapi lebih memahami soal data.MalaysiaNow bagaimanapun tidak dapat mengesahkan dakwaan itu.


Lawatan Anwar ke Arab Saudi agak pelik, kata badan pemikir

Lawatan Perdana Menteri Anwar Ibrahim ke Arab Saudi pada bulan lalu yang mana beliau tidak disambut oleh pemimpin tertinggi negara itu amat pelik, kata Ketua Pegawai Eksekutif Institut Iris Syed Ahmad Israa Syed Ibrahim.
Beliau berkata, ini kerana Malaysia dan Arab Saudi setelah sekian lama mempunyai hubungan bilateral yang baik dan melaksanakan pelbagai siri pertemuan signifikan sebelum ini.
Justeru, Syed Ahmad berkata, Anwar sebagai seorang ketua negara, sepatutnya disambut oleh ketua negara yang dilawati dan bukannya mana-mana pegawai tidak setaraf dengan status beliau.
"Ketika Dr Mahathir Mohamad menjadi PM pada 2019, Mazlee Malik, menteri pendidikan ketika itu pun dapat berjumpa dengan Raja Salman untuk berbincang mengenai hubungan antara Malaysia dan Saudi dalam pendidikan," katanya kepada MalaysiaNow.
"Malaysia dan Arab Saudi ada banyak hubungan strategik seperti dalam isu minyak, pengurusan haji dan sebagainya.
"Tetapi apabila Anwar pergi, nampaknya perkara yang dibincangkan adalah perkara yang tidak strategik dan tak dapat pun berjumpa dengan Raja Arab Saudi."
Lawatan perdana menteri ke Arab Saudi antara 22 hingga 24 Mac lalu menimbulkan persoalan apabila beliau tidak bertemu dengan Putera Mahkota Mohammed Bin Salman yang juga merangkap perdana menteri negara itu.
Bagaimanapun Setiausaha Politik Perdana Menteri Ahmad Farhan Fauzi dalam satu kenyataan kemudian menjelaskan kerajaan Arab Saudi meminta lawatan tersebut dilanjutkan supaya pertemuan antara dua pemimpin negara itu dapat dilaksanakan.
Kenyataan itu turut menyatakan permintaan tersebut terpaksa ditolak memandangkan Anwar perlu menghadiri majlis berbuka puasa bersama Yang di-Pertuan Agong Sultan Abdullah Sultan Ahmad Shah selain dijadual berkunjung ke Kemboja dan China.
Institut Iris merupakan badan pemikir yang menghimpunkan peneliti-peneliti dalam bidang hubungan antarabangsa.
Bagaimanapun, Syed Ahmad berkata, walaupun lawatan Anwar ke negara lain selepas Arab Saudi dianggap berjaya, beliau masih perlu memberi penjelasan penuh kerana kunjungan itu mewakili rakyat Malaysia secara menyeluruh.
"Apabila perkara itu berlaku, memang bermakna ada masalah, jadi perlu ada penjelasan yang baik.
“Ini bahagian yang ramai keliru, tetapi saya rasa beliau akan elak daripada menjelaskan perkara ini"
"Tak mungkin Wisma Putra tidak tahu jadual pergerakan pemimpin negara yang dikunjungi kerana ia adalah protokol dan tanggungjawab mereka mengetahui segala butiran sebelum PM mencecah bumi sana," kata Syed Ahmad.
Syed Ahmad bagaimanapun berpandangan bahawa lawatan ke Arab Saudi itu merupakan kehendak Anwar sendiri.


95.8% dewasa, 70.2% remaja lengkap divaksinasi

Sejumlah 22,417,059 individu atau 95.8% kadar populasi dewasa di negara ini lengkap menerima dos vaksinasi Covid-19, setakat 11.59 malam tadi.Berdasarkan data kementerian kesihatan (KKM) menerusi laman CovidNow, sejumlah 97.8% atau 22,893,173 individu bagi populasi dewasa telah menerima sekurang-kurangnya satu dos vaksin.Sejumlah 41,391 dos suntikan vaksin diberikan semalam melibatkan 18,162 suntikan dos lengkap, 2,864 menerima dos pertama dan 20,365 pula menerima suntikan dos penggalak menjadikan jumlah kumulatif vaksin bagi Program Imunisasi Covid-19 Kebangsaan (PICK) kini meningkat kepada 50,462,307.Setakat semalam juga, sebanyak 2,208,399 atau 70.2% individu bagi golongan remaja berusia 12 hingga 17 tahun telah lengkap divaksin manakala 83.4% atau 2,623,303 individu telah menerima sekurang-kurangnya satu dos vaksin.Selain itu, jumlah kumulatif dos penggalak pula kini sebanyak 492,054.


30 lemas kapal bawa pendatang karam di selatan Itali

Sekurang-kurangnya 30 orang lemas apabila kapal yang membawa pendatang karam di pantai selatan Itali, menurut laporan media yang memetik kenyataan polis.
Mayat ditemukan di pantai di Cutro di wilayah Crotone di Calabria dan di laut, lapor dpa memetik laporan Agensi Berita ANSA pada Ahad.
Setiap tahun ramai pendatang membuat pelayaran berbahaya dari Afrika Utara melalui Mediterranean menuju ke Itali dan Malta untuk menjalani kehidupan yang lebih baik di Eropah.
Bot yang mereka naiki selalulnya melebihi muatan dan tidak memenuhi aspek keselamatan.


PAS tekad jadi 'pendamai' untuk sekat PH kembali berkuasa?

Tanda tanya mengenai siapakah yang akan dipilih oleh PAS bagi membentuk gabungan politik menuju Pilihan Raya Umum ke-15 (PRU15) masih belum terjawab meskipun Parlimen sudah dibubarkan.
Seorang pemerhati politik tempatan, Ahmad Atory Hussain berpandangan parti itu sedang menggunakan "formula" tersendiri dengan mahu dilihat sebagai pendamai antara dua parti politik Melayu lain iaitu Umno dan Bersatu.
Katanya, tujuan PAS cuma satu.
Parti Islam itu mengimpikan untuk menyatukan Umno dan Bersatu supaya politik orang Melayu menjadi lebih kukuh serta tidak boleh dikalahkan oleh Pakatan Harapan (PH).
"PAS termakan budi dengan Umno kerana banyak membantu PAS dari segi kewangan dan sama-sama tubuhkan Muafakat Nasional pada tahun 2019 yang lalu,” katanya kepada MalaysiaNow.
"Begitu juga dengan Bersatu. PAS sering kata kalau Muhyidin Yassin tak buat Langkah Sheraton hari tu, tidak akan PAS merasa jadi menteri, timbalan dan berada di GLC.”
Atas sebab itu, katanya, berkemungkinan besar PAS akan bertindak saling bantu membantu Umno dan Bersatu pada PRU15 yang akan ditetapkan tarikhnya selepas mesyuarat Suruhanjaya Pilihan Raya (SPR) pada 20 Oktober akan datang.
PAS juga yakin usaha menjayakan gagasan perpaduan ummah turut akan lebih mudah dicapai apabila semua parti-parti utama Melayu-Islam dan Bumiputera dalam negara ini dapat berlapang dada serta berjiwa besar dalam menghadapi PRU15 dengan melihat kepentingan yang lebih besar iaitu kestabilan negara dan kebahagiaan rakyat jelata.
Katanya, ini bermaksud PAS akan menyokong mana-mana kerusi tempat Umno dan Bersatu bertanding dengan tidak meletakkan calon mereka di kerusi-kerusi tersebut.
"Contoh, dalam Pilihan Raya Negeri Sabah tempoh hari, PAS tak bertanding satu kerusi pun. Tapi selepas PRN, mereka mendapat satu kerusi Dewan Undangan Negeri (DUN) percuma hadiah dari kerajaan negeri Sabah."
Atory merujuk kepada pemimpin PAS yang dilantik menjadi ahli Dewan Undangan Negeri (Adun) lantikan di Sabah.
Bagaimanapun, menurut Atory, sekiranya kerusi yang dipertandingkan direbut oleh kedua-dua pihak Umno dan Bersatu, PAS tetap memberikan sokongan dengan syarat, tiada ada calon PH di situ.
Ini kerana, keberadaan PH di kerusi tersebut akan menimbulkan pecahan undi dan PH boleh menang.
"Namun, PAS ada penyelesaian sendiri di mana di semua kerusi Parlimen yang Melayu majoriti, PAS biarkan Umno dan Bersatu bertanding.
"Kalau Umno menang, baik. Kalau Bersatu menang juga, baik. Apa yang penting kerusi itu dimenangi Melayu Umno atau Bersatu."
Berkesan atau tidak?
Dalam pada itu, penganalisis politik Mujibu Abd Muis berkata formula ingin menjadi pendamai antara Bersatu dan Umno yang dilakukan oleh PAS tidak akan berhasil melainkan PH sudah memenangi PRU15.
Disebabkan itu, penilaian semula akan dibuat selepas PRU15.
Sekiranya Perikatan Nasional (PN) dan Barisan Nasional (BN) kalah pada PRU15, besar kemungkinan ketiga-tiga parti politik itu akan bergabung semula.
Sementara itu, Atory menegaskan terdapat 28 kerusi yang mempunyai majoriti Melayu dalam lingkuangan lebih 50%.
Ini bermakna, katanya, PH mempunyai peluang untuk menang jika pertembungan tiga penjuru bersama BN dan PN.
"Tapi kalau Umno, PAS dan Bersatu berkerjasama hanya di 28 kerusi itu saja, ada harapan Umno atau Bersatu (salah satu bertanding) akan menang. Dengan syarat Umno dan PAS undi calon Bersatu atau Umno yang diletakkan untuk bertanding.
"Persoalannya, mahukah Umno dan Bersatu setuju dengan formula ini?"
Sebelum ini, Naib Presiden Umno Mohamed Khaled Nordin menyifatkan PAS gagal memenuhi tuntutan syarat bagi menjalinkan kerjasama menuju PRU15.
Terdahulu, Presiden Umno Terdahulu Ahmad Zahid Hamidi menetapkan tiga syarat utama kepada PAS iaitu perlu keluar daripada gabungan PN serta memutuskan hubungan politik dengan Bersatu.
Beliau berkata, PAS juga perlu mengisytiharkan secara rasmi bahawa parti itu sudah berpisah sepenuhnya dengan PN dan Bersatu sekiranya mahu bekerjasama dengan Umno.


Tiada campur tangan politik dalam kes berprofil tinggi, kata SPRM

Ketua Pesuruhjaya Suruhanjaya Pencegahan Rasuah Malaysia (SPRM) Azam Baki memberi jaminan tiada campur tangan dari pihak kerajaan dalam siasatan kes-kes melibatkan ahli politik.Beliau berkata perdana menteri Muhyiddin Yassin memberi komitmen kepada agensi pencegah rasuah itu untuk membanteras kes rasuah melibatkan ahli politik dan pegawai kerajaan.“Kerajaan sekarang ini tidak campur tangan dan perdana menteri sendiri memberi komitmen bahawa dia tidak akan campur tangan dalam kes rasuah sama ada dilakukan oleh pemimpin politik atau pegawai kerajaan,” kata Azam dalam program Analisis TV Al-Hijrah yang merungkai isu kartel projek bertajuk “Kartel Projek – Barah Lama atau Polemik Baru.”“Apa-apa tohmahan yang melibatkan ahli-ahli kabinet pun, dia kata teruskan. Dia tak nak campur tangan.”Pada 5 April lalu, SPRM berjaya melumpuhkan sindiket kartel tender projek melibatkan 354 tender kementerian serta agensi kerajaan di seluruh negara.Sindiket kartel tersebut dianggarkan melibatkan projek berjumlah RM3.8 billion yang beroperasi sejak 2014.Azam juga berkata sepanjang beliau berkhidmat sebagai ketua pesuruhjaya, campur tangan ahli politik dalam pengendalian kes tidak pernah berlaku.Beliau juga memberi jaminan campur tangan ahli politik tidak akan mempengaruhi siasatan SPRM dalam menyelesaikan kes berprofil tinggi.“Tapi saya tak nafikan memang ada yang bertanya. Tidak logik kalau tiada siapa yang bertanya.“Tetapi saya beri jaminan, mereka hanya bertanya dan tidak akan mempengaruhi keputusan kami dalam menjalankan penyiasatan. “Kes tetapi kami siasat,” tambahnya.Sebelum ini Pakatan Harapan (PH) mendakwa SPRM, Lembaga Hasil Dalam Negeri (LHDN) dan polis digunakan untuk memberi tekana kepada ahli-ahli Parlimen pembangkang supaya menyokong kerajaan Perikatan Nasional (PN).


Pengguna kecewa, tiada jawapan: SELangkah Selangor berbeza dengan MySejahtera

Aplikasi SELangkah Selangor yang dilancarkan semula kerajaan negeri di sebalik kontroversi berhubung kemampuannya untuk mempunyai fungsi sama seperti MySejahtera diperkenalkan Putrajaya, kelihatan mempunyai banyak masalah apabila pengguna versi Android membangkitkan tentang “bugs” dan kelemahan tidak mendapat sebarang jawapan daripada penggendalinya.Semakan MalaysiaNow di Google Play, perkhidmatan rasmi untuk memuat turun aplikasi bagi pengguna Android mendapati SELangkah diletakkan di bawah kategori “Gaya Hidup” dengan kurang daripada 6,000 muat turun sejak dilancarkan semula Menteri Besar Selangor Amirudin Shari dengan penampilan istimewa personaliti televisyen dua minggu lalu.Pada ketika ini, terdapat lebih kurang 60 ulasan daripada pengguna yang kebanyakannya merungut tentang ciri-cirinya yang tidak lengkap, pengisian borang yang menyusahkan dan tidak mempunyai pengesanan kontak yang amat penting seperti mendaftarkan bagi tanggungan.Aduan itu juga tidak mendapat apa-apa maklum balas daripada SELangkah, selain satu ulasan yang dibuat sendiri oleh pembangun aplikasi itu Dr Helmi Zakariah, yang sebelum ini memuji usahanya “memperkenalkan respons pandemik yang holistik, bersepadu di Malaysia”, dan menambah “kami fikir ia sangat akan membantu”.Hasil semakan turut mendapati walaupun terdapat beberapa pengguna memberi ulasan yang baik kepada aplikasi itu, tetapi ia turut disertakan dengan masalah yang dihadapi mereka ketika menggunakan SELangkah.“Semakin lama ciri aplikasi ini ditangguhkan ia hanya akan menambah beban menyebabkan tak ramai orang akan menggunakannya untuk mengimbas kod qr. Kemas kini 22/2/21: Tiada respons daripada pembangun aplikasi. Tak mengapa,” kata salah seorang pengguna, yang merujuk kepada maklum balas daripada pembangun aplikasi.Seorang lagi pengguna, yang memberi penilaian empat bintang, mengadu pengguna dipaksa mengisi boring setiap kali mereka ingin menggunakan ciri baru SELangkah untuk mengimbas MySejahtera.“Anda tak patut benarkan satu bahagian itu digunakan jika ia belum sedia. Tab rumah ada banyak iklan dan butang yang belum siap. Tambahan saya rasa, ketika ini kita tidak perlukan tab bahagian bawah kerana ia katakan akan datang tidak lama lagi apabila kita kliknya. Saya rasa semua ini serabut,” kata seorang pengguna.“Tak banyak fungsi berguna seperti MySejahtera walaupun baru lancar semula,” kata Lyn Chan, yang mengatakan tidak seperti MySejahtera, SELangkah tidak membolehkan pendaftaran ahli keluarga kurang upaya.“Ia amat penting kerana orang di bawah jagaan saya tergolong dalam golongan berisiko tinggi. Tolong lihat kembali untuk menambah baik aplikasi ini sesuai dengan tujuan utamanya. Buktikannya dalam aplikasi ini!” tulisnya.Sebagai perbandingan, semakan mendapati MySejahtera kerap berinteraksi dengan pengguna di Google Play, melayan aduan dan rasa tidak gembira mereka.Maklum balas itu dijawab oleh “Kerajaan Malaysia”, dan dilihat sering meminta maaf di atas segala kesulitan yang dialami pengguna dan berjanji akan mencari jalan penyelesaian.Tidak seperti SELangkah, MySejahtera diletakkan di bawah kategori “Health and Fitness”, dan berapa di tempat pertama untuk aplikasi percuma dalam genre yang sama.Dengan lebih daripada 420,000 ulasan, MySejahtera mempunyai penilaian 4.6 bintang, berbanding SELangkah 3.8 bintang, walaupun hanya mempunyai lebih kurang 60 ulasan.MalaysiaNow sebeum ini melaporkan terdapat kekurangan pada fungsi asas aplikasi itu yang diperlukan untuk pengesanan kontak, dan mendapati ia tidak setanding jika dibandingkan dengan MySejahtera.Ia kemudian diikuti dengan penemuan aplikasi SELangkah mengizinkan penggunaan data peribadi untuk kegunaan lain secalin pengesanan kontak, walaupun ketua pasukan petugas khas Covid-19 negeri Dzulkefly Ahmad memberi jaminan mengenai keselamatan data.Dzulkefly berang apabila aplikasi SELangkah dikatakan tidak setanding, malah mendakwa Putrajaya ketinggalan berbanding kerajaan negeri dalampengesanan kontak secara automatik.SELangkah dikritik selepas berlaku lonjakan kes Covid-19 di negeri itu, jauh lebih tinggi dari Kuala Lumpur yang lebih padat jika dibandingkan dengan Selangor.Sementara itu, percubaan berulang kali oleh MalaysiaNow sejak sekian lama untuk mendapatkan reaksi balas mengenai masalah yang dihadapi aplikasi itu daripada pembangunnya Helmi, tetap gagal.Apabila MalaysiaNow cuba menghubungi Dzulkefly untuk mendapatkan jawapan, beliau mengatakan arahan dikeluarnya bahawa semua pertanyaan mengenai SELangkah perlu diutarakan kepada Helmi.


Cadangan semua parti politik perlu diambil kira jayakan Belanjawan Perpaduan, kata penganalisis

Unity Budget atau Belanjawan Perpaduan yang hangat diperkatakan pada ketika ini boleh dicapai sekiranya nilai tambah daripada parti-parti politik diambil kira dan dimasukkan dalam Belanjawan 2021.Pensyarah Pusat Pengajian Sains Kemasyarakatan Universiti Sains Malaysia (USM) Sivamurugan Pandian berkata cadangan atau syor kesemua parti politik perlu diberi pertimbangan supaya masing-masing boleh memberi sokongan penuh ketika pembentangan Belanjawan 2021 pada 6 November nanti.“Dalam keadaan sekarang, bukan masanya untuk menuding jari dan tentukan sama ada ‘lemahkah kerajaan, kuatkah pembangkang’ atau pertembungan Perikatan Nasional (PN) dan Pakatan Harapan (PH) tetapi ‘perjanjian pemimpin-rakyat’ perlu dijadikan rujukan.“Ini bagi memastikan masing-masing boleh ketepikan perbezaan fahaman politik untuk membolehkan bersama dalam krisis nasional dan Belanjawan 2021, yang membawa kepada Belanjawan Perpaduan Covid-19 serta perpaduan dalam kalangan pemimpin politik,” katanya ketika dihubungi Bernama.Mengulas mengenai cadangan-cadangan yang dikemukakan oleh PN dan PH kepada Kementerian Kewangan, Sivamurugan berkata ia adalah rasional dan praktikal serta wajar diberi perhatian.Menurut beliau, cadangan yang dikemukakan boleh diperhalusi ketika perbahasan dan diberi penambahbaikan kerana agenda utama adalah rakyat dalam pelbagai kumpulan sasar.“Belanjawan 2021 ini boleh mencipta sejarah diterima oleh semua jika penerimaannya diberikan keutamaan sebagaimana titah Yang di-Pertuan Agong Sultan Abdullah Sultan Ahmad Shah.“Dengan mengenepikan perbezaan, pemimpin sudah menunjukkan keupayaan bergerak ke arah politik matang dan berhemah. Ini juga membantu mengikis imej negatif tokoh-tokoh politik kebelakangan ini,” katanya.Mengulas mengenai cadangan-cadangan yang dikemukakan oleh PN dan PH kepada Kementerian Kewangan, Sivamurugan berkata ia adalah rasional dan praktikal serta wajar diberi perhatian.Pensyarah Kanan dan Penyelidik Geo-Politik dan Elektoral Sabah (GeOpeS) Universiti Malaysia Sabah (UMS) Syahruddin Awang Ahmad berkata Belanjawan Perpaduan perlu memperlihatkan kerjasama kerajaan dan pembangkang untuk memastikan kebajikan, kesihatan rakyat dan pembangunan masa depan negara sentiasa berada pada landasan tepat.“Unity Budget ini juga adalah satu cara ahli-ahli parlimen untuk menyahut seruan titah Seri Paduka Baginda.“Peluang diberikan oleh kerajaan terhadap pembangkang dan ketua-ketua (parti) politik dalam menambah baik Belanjawan 2021 memberi gambaran bahawa sikap terbuka dan berlapang dada semua pihak dapat membantu merealisasikan semua bentuk usaha membantu negara serta rakyat,” katanya.Beliau juga yakin cadangan daripada pihak pembangkang dapat mengimbangi keperluan semua pihak tanpa mengira latar belakang ekonomi dan fahaman politik.“Cadangan PN dan PH lebih menjurus kepada usaha membantu rakyat terjejas akibat pandemik Covid-19, misalnya cadangan membenarkan pengeluaran wang simpanan Kumpulan Wang Simpanan Pekerja (KWSP) sebanyak RM10,000 dari akaun 1 dan juga usaha memastikan pelan rangsangan ekonomi sara diri khususnya peniaga kecil dan pencari kerja (termasuk yang baharu diberhentikan kerja) dapat menjadi nadi kepada usaha membantu rakyat secara kumulatif,” katanya.Syahruddin berkata Belanjawan Perpaduan itu juga perlu mewujudkan situasi “menang-menang” buat semua pihak (rakyat, peniaga dan sebagainya) dan pada masa sama berlakunya unjuran luar jangka secara berterusan dalam tempoh tiga hingga lima tahun akan datang.“Belanjawan Perpaduan ini juga perlu memiliki ciri-ciri lestari dan mapan yakni boleh diubahsuai dan ditambah baik bagi tahun-tahun akan datang demi memulihkan ekonomi mikro dan makro negara yang sememangnya terkesan teruk setakat ini,” katanya.Geostrategis dan Penganalis Politik, Azmi Hassan pula berkata dalam keadaan negara masih berdepan cabaran COVID-19, ahli politik juga perlu akur bahawa tidak semua saranan mereka dimasukkan dalam Belanjawan 2021 kerana kekangan masa dan implikasi kewangan.Namun, beliau berkata yang penting penilaian dibuat kepada niat ahli politik mengemukakan cadangan demi kebaikan rakyat serta negara, contohnya Umno yang tampil dengan 130 cadangan manakala PH pula dengan enam cadangan utama mereka.“Sama ada kerajaan menerima kesemua atau sebahagian cadangan, semua pihak memberi komitmen mereka untuk menambah baik Belanjawan 2021. Sebarang keputusan kerajaan mengenai cadangan dikemukakan, Belanjawan 2021 sebenarnya sudah boleh dipanggil ‘Belanjawan Perpaduan’ sesuatu yang unik bukan sahaja di Malaysia tetapi juga secara global,” katanya.Pada 28 Oktober lepas, Sultan Abdullah menasihati ahli Dewan Rakyat supaya memberi sokongan padu kepada Belanjawan 2021 demi kesejahteraan rakyat serta pemulihan ekonomi negara yang terkesan oleh Covid-19.Pada 31 Oktober lepas, Perdana Menteri Muhyiddin Yassin turut mengajak semua ahli Parlimen mengenepikan perbezaan politik bagi menyokong Belanjawan 2021 kerana pelbagai peruntukan disediakan dalam menghadapi Covid-19 demi kepentingan rakyat dan memulihkan ekonomi negara.Muhyiddin berkata satu bentuk persefahaman boleh dirangka dalam kalangan ahli Parlimen untuk membolehkan belanjawan yang akan dibentang itu diluluskan dengan sokongan ahli Parlimen kerajaan dan pembangkang.


1,220 kes baru Covid-19, 1,297 pulih, 3 lagi kematian dilaporkan

Sebanyak 1,220 kes baru Covid-19 dikesan hari ini termasuk enam jangkitan import, menjadikan angka keseluruhan penularan dalam negara berjumlah 89,133 kata Ketua Pengarah Kesihatan Dr Noor Hisham Abdullah.Katanya, sebanyak 1,297 pesakit pulih dan dibenarkan pulang, menjadikan jumlah keseluruhan angka sembuh 74,030 kes atau 83.1%.“Selangor mencatatkan kes harian tertinggi iaitu sebanyak 368 kes atau 30.2%, diikuti Kuala Lumpur 297 kes (24.3%) dan Sabah 184 kes (15.1%),” katanya dalam satu kenyataan.Katanya, kes aktif dengan kebolehjangkitan pula berjumlah 14,671 kes.“Daripada jumlah itu 106 pesakit di tempatkan di Unit Rawatan Rapi termasuk 53 memerlukan bantuan alat pernafasan,” katanya.Dukacita dimaklumkan terdapat tiga lagi kematian dilaporkan, menjadikan jumlah mangsa yang maut meningkat kepada 432 orang.Terdapat tiga lagi kluster baru dikesan membabitkan Kluster Jalan Rusa di daerah Cheras, Kuala Lumpur; Kluster Tapak Bina Pasifik (Lembah Pantai, Kuala Lumpur) dan Kluster Maringkan (Telupid dan Ranau, Sabah).


Kelantan kesan 23 kes varian Afrika Selatan

Sebanyak 23 kes Covid-19 membabitkan varian Afrika Selatan dikesan di Kelantan setakat ini, menurut Pengarah Kesihatan negeri Dr Zaini Hussin.Beliau berkata kesemua kes yang direkodkan itu membabitkan penduduk tempatan dan yang terbaru melibatkan kluster Padang Tembak serta Kampung Bunut Susu.“Oleh itu, masyarakat diminta agar kekal patuh kepada prosedur operasi standard (SOP) norma baharu dan kekal berada di rumah sekiranya tiada urusan penting dalam usaha melandaikan lengkung pandemik ini,” katanya.Dr Zaini berkata demikian kepada pemberita selepas meninjau Pusat Kuarantin dan Rawatan Covid-19 Berisiko Rendah (PKRC) Dewan Jabatan Kebudayaan dan Kesenian Negara (JKKN) di Tanjung Chat semalam.Kelantan merekodkan 270 kes Covid-19 baru menjadikan jumlah kumulatif adalah 30,142 manakala kes yang masih aktif sebanyak 7,596.Mengenai perkembangan PKRC di Kelantan, Dr Zaini berkata Jabatan Kesihatan Negeri Kelantan (JKNK) berada dalam keadaan siap siaga serta telah mengenal pasti beberapa lokasi baharu untuk dijadikan PKRC sekiranya kes Covid-19 mencatat lebih 600 kes sehari.Menurut beliau antara lokasi yang dikenal pasti itu adalah Institut Belia Negara di Bachok yang boleh memuatkan sehingga 400 orang.“Setakat hari ini, trend kes harian di Kelantan menunjukkan penurunan, jika melihat kepada trend ini, PKRC yang sedia ada masih mampu bertahan untuk menampung jumlah pesakit. Namun, kita harap kes harian dapat diminimumkan sebanyak mungkin,” katanya sambil menambah bahawa 15 PKRC yang sedia ada ketika ini boleh menempatkan 1,800 pesakit.Berhubung program khidmat masyarakat vaksinasi, Dr Zaini berkata JKNK akan memperluaskan program itu di setiap jajahan bagi memudahkan serta mempercepatkan suntikan vaksin Covid-19 kepada penduduk dengan kerjasama daripada ketua jajahan serta agensi berkaitan.“Kita telah merancang untuk membuka lebih banyak tempat ‘outreach’ (khidmat masyarakat) termasuk di kampung-kampung dan setakat ini beberapa daerah telah melaksanakan program itu.Jika bekalan (vaksin) banyak, kita akan pergi semua (jajahan). Malah, sekiranya ada keperluan kita akan buat dari rumah ke rumah, tetapi setakat ini belum lagi,” katanya.Dalam pada itu, Dr Zaini memaklumkan seramai 144,000 individu telah menerima dos pertama manakala 55,000 selesai dos kedua suntikan vaksin Covid-19 menerusi Program Imunisasi Covid-19 Kebangsaan peringkat Kelantan, setakat ini.


LTAT umum kadar dividen 5% bagi tahun 2022

Lembaga Tabung Angkatan Tentera (LTAT) hari ini mengumumkan kadar dividen sebanyak 5% bagi tahun 2022 melibatkan jumlah pembayaran bernilai RM476.45 juta.
Menteri Pertahanan Mohamad Hasan ketika mengumumkan perkara itu berkata kadar dividen tersebut meningkat 0.9% berbanding 2021.
"Ini mengambil kira suasana pasaran dan suasana sistem kewangan negara yang belum pulih... akibat berdepan pandemik Covid-19, tetapi atas pengurusan cekap LTAT mereka dapat pulangan baik daripada pelabur," katanya kepada pemberita selepas majlis pengumuman dividen LTAT 2022 di Kuala Lumpur hari ini.
Dalam pada itu, Mohamad menasihatkan pengurusan LTAT supaya tidak mendedahkan tabung itu kepada pelaburan berisiko tinggi dan mengekalkan prinsip tabungan selamat kepada pencarum.
"LTAT ini badan yang ditubuhkan mengikut Akta Parlimen untuk angkatan tentera mencarum untuk masa depan mereka. Jadi, LTAT ada peranan besar iaitu pertama, pastikan caruman mereka ini selamat dan kedua pastikan supaya caruman mereka mendatangkan pulangan. Biar tak lumayan, asalkan memadai,” katanya.
Pengkreditan dividen itu kepada 122,935 pencarum dibuat Jumaat lepas.


Muhyiddin umum tidak bertanding PRN Johor

Bekas perdana menteri Muhyiddin Yassin berkata beliau tidak akan mempertahankan kerusi Dewan Undangan Negeri (DUN) Gambir pada Pilihan Raya Negeri (PRN) Johor akan datang.Presiden Bersatu yang juga merupakan Pengerusi Perikatan Nasional (PN) itu berkata beliau mahu menumpukan perhatian dalam menguruskan parti di peringkat Parlimen.“Saya mahu bagi peluang kepada tokoh di Johor dan terserah kepada merekalah siapa yang mahu diisi, kita akan putuskan nanti,” katanya selepas mempengerusikan mesyuarat Bersatu di Kuala Lumpur.Muhyiddin pernah memegang jawatan menteri besar Johor di mana beliau memimpin kerajaan negeri itu selama satu dekad.Beliau juga adalah ahli Parlimen Pagoh sejak 1978.Beliau bertanding di DUN Gambir pada PRU14 dan mengalahkan calon Barisan Nasional dan PAS.


Dari mana sumber RM2.5 juta, persoalan berhubung aset Invoke Rafizi terus berbangkit

Timbalan Presiden PKR Rafizi Ramli kini dipersoalkan mengenai sumber sejumlah RM2.5 juta yang didakwa disuntik masuk ke dalam Invoke Solutions, syarikat bukan berasaskan keuntungan yang dikaitkan dengan parti itu, di mana beliau mengisytiharkan saham syarikat bernilai kira-kira RM17 juta sebagai miliknya.
Pemimpin Bersatu Dr Abdul Latiff Ahmad berkata kenyataan Rafizi yang mengatakan beliau melabur RM2.5 juta daripada simpanannya sendiri ke dalam Invoke pada 2016 menimbulkan persoalan kerana tiada wang tunai seperti itu dalam simpanannya ketika beliau mengisytiharkan harta setahun sebelum itu.
Sebelum ini, Rafizi berkata selain daripada pendapatannya, beliau juga dibayar pampasan kira-kira RM400,000 dari Petronas, selain memperoleh pendapatan lumayan dalam pound sterling ketika bekerja di United Kingdom.
Semakan terhadap pengisytiharan asetnya pada 2015 menunjukkan tiada satu pun pendapatan yang didakwanya itu disertakan dalam senarai asetnya.
Pengisytiharan aset itu menunjukkan beliau mempunyai kira-kira RM1.3 juta dalam bentuk deposit di pelbagai akaun, termasuk kira-kira RM644,000 dalam Kumpulan Wang Simpanan Pekerja (KWSP), RM460,000 dalam Tabung Haji dan RM212,000 dalam Amanah Saham Bumiputera (ASB).
Sementara dalam pengisytiharan aset yang dibuat baru-baru menunjukkan deposit tunainya berjumlah RM1.18 juta, termasuk simpanan dalam KWSP di mana ia meningkat kepada RM1.1 juta, manakala simpanan di Tabung Haji susut kepada RM12,000, dan jumlah wang dalam akaun ASB beliau tidak lagi disenaraikan.
Latiff mempersoalkan dari mana Rafizi memperolehi RM2.5 juta sedangkan pada 2015 ia itu tidak disenaraikan.
“Apakah sumber wang ini, dan mengapakah wang ini tidak diisytiharkan dalam akuan berkanun bertarikh 10 Mac 2015?
"Rafizi sering mendabik dada bahawa beliau adalah akauntan bertauliah. Saya menyatakan kepadanya di sini, 'Rafizi, the numbers don’t add up'." kata Latiff dalam satu kenyataan.
Kenyataan Latiff dikeluarkan hanya beberapa hari selepas Rafizi dilihat naik angin ketika menolak untuk menjawab soalan mengenai pengisytiharan hartanya yang menunjukkan lonjakan aset beliau meningkat dalam tempoh tujuh tahun.
Pada 9 November, beliau dilihat jengkel dengan soalan yang dilontarkan kepadanya semasa sidang media, menyelar pengkritiknya dan menuduh mereka tidak memahami kewangan dan cara untuk menguruskan sebuah syarikat.
Beliau juga juga turut memperlekehkan wartawan MalaysiaNow kerana meminta penjelasan mengenai aset yang diisytiharkan, mendakwa mereka yang dalam sidang itu tidak akan dapat memahami penjelasannya.
"Saya tak fikir sebahagian besar daripada anda memahaminya," katanya, di mana ia menarik kritikan di media sosial, dengan ramai yang menyifatkan kenyataan tersebut sebagai "sombong".
Rafizi, yang bakal bertanding untuk merebut kerusi Parlimen Pandan pada 19 November depan, menjadi tumpuan ramai berikutan pengisytiharan hartanya yang menyenaraikan RM16.7 juta saham Invoke sebagai sebahagian daripada keseluruhan RM19.67 juta dalam aset yang dimilikinya.
Latiff membangkitkan persoalan terhadap Rafizi kerana menyenaraikan saham bernilai RM16.7 juta itu sebagai miliknya, mengingatkan tiada seorang pun kakitangan di Invoke diberikan saham selepas beliau berjanji lima tahun lalu.
Rafizi kemudiannya mengakui kakitangannya tidak diperuntukkan saham, dan berjanji mereka akan diberi ganjaran sebaik sahaja syarikat itu disenaraikan di bursa.
Dalam kenyataannya hari ini, Latiff juga berkata jawapan Rafizi hanya menimbulkan lebih banyak persoalan yang lebih serius.
Beliau turut menggesa siasatan dibuat terhadap pemimpin PKR itu di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 dan Akta Akuan Berkanun 1960.
"Saya menyeru pihak berkuasa supaya memandang serius perkara ini kerana Invoke telah juga  meminta dan menerima banyak sokongan daripada awam, termasuk sokongan dana," tambahnya.


Umno akan kalah PRN Melaka tanpa PAS, kata penganalisis

Umno sukar untuk memenangi Pilihan Raya Negeri (PRN) Melaka tanpa PAS selepas parti Islam itu memutuskan untuk bertanding menggunakan logo Perikatan Nasional (PN), kata penganalisis.Martadha Mohamed dari UUM berkata pertembungan tiga penjuru terutama di kawasan majoriti Melayu dijangka akan memberi kesan kepada Umno dan PN kerana ia akan memecah belahkan undi.“Ini sangat jelas kerana sudah berlaku sebelum ini pada Pilihan Raya Umum ke-14 (PRU14),” katanya kepada MalaysiaNow.“Pertembungan antara PAS, Umno dan Pakatan Harapan (PH) akan memanfaatkan PH sebab undi Melayu akan berpecah, tetapi undi bukan Melayu akan pergi ke PH.”Dalam satu kenyataan pada Isnin Presiden PAS Abdul Hadi Awang berkata partinya akan bertanding PRN Melaka menggunakan logo PN.Kenyataan Hadi itu memberikan tamparan kepada Umno yang sebelum ini meletakkan syarat hanya akan bekerjasama sekiranya PAS menggunakan logo sendiri semasa PRN Melaka.Sementara itu, James Chin dari University of Tasmania, Australia berkata keadaan semasa menunjukkan akan berlaku pertembungan tiga penjuru, namun ia tidak bermakna PH akan berdepan laluan mudah.“PH pula kini agak berpecah kerana DAP sangat tidak berpuas hati dengan Amanah dan terdapat ketidakpuasan hati terhadap Anwar Ibrahim apabila cuba memasukkan empat Ahli Dewan Undangan Negeri (Adun) tersebut,” katanya kepada MalaysiaNow.“Jika selesai masalah ini, maka PH akan mempunyai kelebihan.”Mengulas mengenai keputusan PAS Penganalisis politik Institut Hal Ehwal Antarabangsa Singapura, Oh Ei Sun, menyifatkan masih terlalu awal untuk membuat kesimpulan berhubung kerjasama antara Umno, PAS dan Bersatu.“Mereka masih mempunyai enam hari sebelum tarikh penamaan calon untuk berbincang dan membuat keputusan sama ada akan jadi kawan atau lawan,” katanya kepada MalaysiaNow.“Malah, PAS hanya membuat keputusan untuk menggunakan logo PN, ini tidak bermakna mereka akan tolak Umno. Mungkin PAS akan kerjasama dengan Umno menerusi PN.”Bagaimanapun, Chin berpendapat keadaan ini memberikan kesan terhadap hubungan antara Umno dan PAS.“PAS sedang memanfaatkan hubungan dengan PN dan Umno. Kini mereka tersangkut dan terpaksa memilih satu daripada mereka.“Nampak gaya PAS akan pilih PN, tetapi ini bukanlah satu jaminan kerana ada juga beberapa pimpinan PAS yang ingin gunakan logo PAS,” katanya dan menambah keputusan muktamad hanya akan diketahui pada hari penamaan calon.Tambahnya, perkara ini bukanlah satu kejutan bagi Umno kerana parti itu lebih terdahulu sudah menyuarakan beberapa pandangan mereka untuk bertanding secara solo.PRN Melaka diadakan susulan pembubaran Dewan Undangan Negeri (DUN) Melaka pada 4 Oktober lalu apabila empat Adun kerajaan menarik sokongan terhadap kepimpinan Ketua Menteri Sulaiman Md Ali.Suruhanjaya Pilihan Raya (SPR) menetapkan tarikh penamaan calon bagi PRN Melaka pada 8 November ini, manakala tarikh mengundi pula pada 20 November.


Perkasa perlu bayar RM150,000 kepada Lim Guan Eng kerana memfitnahnya

Mahkamah Persekutuan mengembalikan semula keputusan Mahkamah Tinggi yang memerintahkan Pertubuhan Pribumi Perkasa Malaysia (Perkasa) dan Presidennya, Ibrahim Ali membayar ganti rugi RM150,000 kepada bekas ketua menteri Pulau Pinang Lim Guan Eng kerana fitnah.Dalam keputusan majoriti 2-1, panel tiga hakim yang diketuai oleh Hakim Mahkamah Persekutuan Nallini Pathmanathan membenarkan rayuan Lim untuk mengenepikan keputusan Mahkamah Rayuan yang membatalkan keputusan Mahkamah Tinggi.Hakim Harmindar Singh Dhaliwal yang menyampaikan keputusan itu berkata seorang pegawai awam, sama ada menyaman atas kapasiti jawatan rasmi atau peribadi, tidak dilarang daripada membawa tindakan untuk mendapatkan ganti rugi atas fitnah.Nallini setuju dengan Harmindar sementara Hakim Abdul Rahman Sebli sebaliknya.Mahkamah membenarkan kos RM50,000 diberikan kepada Lim, yang merupakan setiausaha agung DAP dan juga bekas menteri kewangan.Rahman berkata Lim memfailkan saman fitnah itu atas kapasiti jawatan rasminya.Hakim itu berkata Lim, yang memfailkan tindakan itu atas kedudukan rasminya, tidak diwakili dengan sewajarnya oleh pegawai undang-undang kerajaan sebagaimana mengikut Akta Prosiding Kerajaan dan menambahkan bahawa tidak terdapat kebenaran rasmi yang dikemukakan oleh firma guaman yang mewakilinya.Lim, pada 2012, memfailkan saman fitnah terhadap tujuh responden dengan mendakwa bekas ketua penerangan Perkasa Allahyarham Ruslan Kassim menyiarkan kenyataan di laman sesawang Perkasa pada 1 Oktober 2011, yang membayangkan beliau (Lim) membahayakan keselamatan negara dengan mendedahkan rahsia negara kepada Singapura.Pada 26 Mac, 2015, Mahkamah Tinggi mendapati The New Straits Times Press (M) Bhd (NSTP), bekas pengarang kumpulannya Syed Nazri Syed Harun, Utusan Melayu dan bekas ketua pengarang Kumpulan Abdul Aziz Ishak, Perkasa, Ibrahim dan Ruslan bertanggungjawab terhadap fitnah berkenaan.Mahkamah Tinggi pada 2015, memerintahkan Perkasa membayar ganti rugi sebanyak RM150,000 manakala NSTP dan Utusan masing-masing diperintahkan membayar RM200,000.Pada 5 Mac 2019, Lim hanya meneruskan permohonannya di Mahkamah Persekutuan untuk mendapatkan kebenaran untuk merayu terhadap Perkasa, Ibrahim dan Ruslan. Namun, pada awal prosiding rayuannya di Mahkamah Persekutuan pada 22 September tahun lepas, Lim menarik balik tindakan undang-undangnya terhadap Ruslan yang meninggal dunia.Lim juga menarik balik permohonan kebenaran merayu terhadap NSTP dan Utusan Melayu pada 5 Mac 2019 setelah media arus perdana itu bersetuju untuk membayar ganti rugi masing-masing sebanyak RM200,000 yang diputuskan Mahkamah Tinggi kepadanya (Lim).Lim memperoleh kebenaran untuk merayu ke Mahkamah Persekutuan terhadap keputusan Mahkamah Rayuan pada Julai 2019.Prosiding berlangsung secara dalam talian.


Tiga kawasan di Selangor dilanda jerebu

Beberapa daerah di Selangor mencatatkan bacaan Indeks Pencemaran Udara (IPU) pada paras tidak sihat pagi ini.Menurut Sistem Pengurusan Indeks Pencemaran Udara Malaysia (APIMS), tiga kawasan di Selangor mencatatkan bacaan IPU tidak sihat dengan stesen Johan Setia Klang paling tinggi iaitu 183 diikuti Banting (165) dan Petaling Jaya (141) pada pukul 8.00 pagi ini.Pemerhatian Bernama juga mendapati kawasan di sekitar Shah Alam kelihatan agak berjerebu dengan bacaan IPU 96, setakat pukul 8.00 pagi.Bacaan IPU antara 0 hingga 50 dikategorikan paras baik, 51 hingga 100 (sederhana), 101 hingga 200 (tidak sihat), 201 hingga 300 (sangat tidak sihat) manakala 300 ke atas (berbahaya).


Hutang Korea Selatan meningkat walaupun hasil cukai mengukuh

Hutang negara Korea Selatan semakin meningkat meskipun hasil cukai mengukuh, disebabkan perbelanjaan yang lebih besar untuk peniagaan kecil yang teruk terjejas akibat  pandemik, selain kumpulan lain yang mudah terjejas.
Menurut data pada Khamis, jumlah hutang mencecah 1,022 trilion won (AS$732.88 bilion) pada akhir Julai, meningkat 14.5 trilion won berbanding pada tahun sebelumnya, menurut agensi berita Yonhap yang memetik data Kementerian Kewangan.
Sehingga akhir 2021, hutang negara berjumlah 939.1 trilion won, namun meningkat pada kadar yang kukuh, dengan pertama kalinya melepasi paras 1,000 trilion pada April.
Jumlah hasil negara itu untuk tempoh tujuh bulan pertama tahun ini sebanyak 394 trilion won, menokok 37.1 trilion won berbanding tahun lepas, hasil daripada peningkatan kutipan cukai korporat dan pendapatan susulan pemulihan ekonomi baru-baru ini.
Bagaimanapun perbelanjaan meningkat 72.8 trilion won kepada  450.4 trilion won pada akhir Julai, dengan kerajaan merancang untuk melaksanakan satu lagi pusingan dana bantuan kepada pemilik perniagaan kecil yang terjejas teruk akibat pandemik Covid-19, selain peningkatan dalam pelbagai program antivirus, menurut data berkenaan.
Imbangan fiskal terurus itu, pengukur utama kedudukan fiskal, mencatatkan defisit 86.8 trilion won pada akhir Julai, meningkat kepada 29.9 trilion won pada tahun sebelumnya.
"Kami mencatat defisit ekoran program belanjawan tambahan yang akan dilaksanakan tidak lama lagi. Kami akan mengurus imbangan itu dalam tempoh sasaran, menjelang akhir tahun,” katanya dalam kenyataan itu.
Menurut Yonhap, untuk tahun depan, kerajaan mencadangkan belanjawan berjumlah 639 trilion won, peningkatan 5.2%. Ia merupakan pertumbuhan perbelanjaan paling perlahan dalam tempoh enam tahun, selari langkah pengetatan dasar bagi meningkatkan kedudukan fiskal.


Polis guna dron pantau suhu badan orang ramai di Terengganu

Polis Terengganu menggunakan dron bagi mengesan individu dengan suhu badan tinggi yang berada di tempat awam sepanjang tempoh pelaksanaan sekatan pergerakan penuh (SPP).Ketua Polis Terengganu Rohaimi Md Isa berkata dron yang dilengkapi teknologi pengimbas itu mampu mengesan suhu badan dalam kelompok manusia pada jarak 20 meter dari udara.“Sekiranya dron ini mengesan individu yang mempunyai suhu badan tinggi seperti 37.5 darjah celsius, ia akan menyalakan lampu merah dan anggota penguatkuasa kita akan segera ke lapangan untuk mengenal pasti individu bergejala itu.“Dron ini kita telah gunakan sejak dua atau tiga hari lepas dan ia sangat membantu pasukan pemantauan kita. Walaupun kita ada 157 pasukan pemantauan SOP, mereka bergerak dari satu lokasi ke lokasi lain.“Ini menyebabkan mereka tidak dapat memantau semua tempat secara serentak termasuk mengesan individu bergejala yang berada di tempat awam,” katanya kepada pemberita selepas memantau sekatan jalan raya di Jambatan Sultan Mahmud semalam.Beliau berkata dron yang berpangkalan di Kuala Terengganu itu dipinjamkan oleh sebuah syarikat swasta di negeri itu untuk kegunaan pihak polis sepanjang penguatkuasaan SPP.Pada April tahun lepas, polis Terengganu pernah menggunakan dron bagi mengesan pergerakan dan suhu badan penduduk di Dungun semasa perintah kawalan pergerakan dalam usaha mencegah penularan Covid-19 di kawasan itu.Rohaimi juga berkata sejak SPP dikuatkuasakan enam hari lepas, seramai 108 individu telah dikompaun antara RM1,500 hingga RM5,000 kerana melanggar SOP dengan kesalahan paling banyak dikesan melibatkan kegagalan memakai pelitup muka dan tidak mematuhi penjarakan fizikal.Beliau berkata bagaimanapun, hasil pemantauan pihak polis, kadar pematuhan rakyat Terengganu terhadap penguatkuasaan SPP ialah kira-kira 96% dan ini merupakan satu pencapaian yang membanggakan.Katanya kadar kemasukan kenderaan ke negeri itu melalui Lebuhraya Pantai Timur 2 juga merosot sebanyak 75% dan kenderaan yang masuk memiliki surat kebenaran dengan kebanyakannya adalah berkaitan perkhidmatan penting.Rohaimi berkata sejak 31 Mei hingga semalam, polis Terengganu menerima 5,756 permohonan rentas negeri dan daerah namun sebanyak 216 telah ditolak atas pelbagai faktor termasuk gagal menyediakan dokumen sokongan.


Reputasi Anwar terjejas teruk jika bebaskan Najib, kata penganalisis

Reputasi Perdana Menteri Anwar Ibrahim dan pentadbirannya yang selama ini membawa imej reformis akan terjejas teruk sekiranya tunduk kepada tekanan Umno untuk membebaskan Najib Razak, kata beberapa penganalisis.
Penganalisis politik dari University Tasmania, Australia James Chin turut berkata, imej Anwar sudah pun tercalar selepas ramai mempersoalkan mengapa beliau berdiam diri apabila Umno terus memberi tekanan supaya membebaskan Najib.
Chin turut melihat usaha mendapatkan pengampunan diraja ini hanyalah sekadar amalan perhubungan awam yang tidak akan memanfaatkan bekas perdana menteri itu kerana beliau masih perlu berdepan beberapa lagi tuduhan di mahkamah atas kes lain.
"Melainkan peguam negara menggugurkan semula kes yang dikaitkan dengan Najib, saya tidak rasa permohonan pengampunan ini akan berjaya," katanya kepada MalaysiaNow.
"Apa-apa pun, ini sudah menjejaskan reputasi Anwar kerana ramai bertanya kenapa beliau tidak campur tangan ketika tahu Umno sedang berusaha ke arah ini."
Najib yang juga bekas ahli Parlimen Pekan mula menjalani hukuman penjara pada 23 Ogos tahun lalu apabila Mahkamah Persekutuan mengekalkan sabitan bersalah terhadap kes penyelewengan dana RM42 juta milik SRC International.
Permohonan beliau untuk mendapatkan kebenaran menyemak keputusan Mahkamah Persekutuan pada 31 Mac lalu turut ditolak, menjadikan pilihan terakhirnya untuk dibebaskan adalah menerusi pengampunan penuh oleh Yang di-Pertuan Agong.
Baru-baru ini, Anwar mengakui bahawa beliau akan berada dalam Lembaga Pengampunan dan memberi jaminan tidak akan ada konflik kepentingan kerana keputusan akan dibuat oleh Agong seperti yang termaktub dalam Perkara 42(1) dan 42(2) Perlembagaan Persekutuan.
Menurut Chin, peluang Najib untuk dibebaskan amat tipis, malah, ibarat keajaiban sekiranya ia berjaya.
Sementara itu, Azmil Tayeb dari Universiti Sains Malaysia (USM) berkata, sekiranya Najib berjaya dibebaskan, ia akan memberi gambaran buruk terhadap Anwar sebagai pejuang reformasi terutama apabila beliau berada dalam panel Lembaga Pengampunan.
Katanya, situasi itu juga boleh menjejaskan keyakinan rakyat terhadap institusi kehakiman Malaysia kerana ia akan ditafsirkan sebagai campur tangan politik meskipun keputusan dibuat oleh Agong.
"Sudah tentu yang paling hampa ialah penyokong Pakatan Harapan (PH) yang selama ini mahukan perubahan menerusi pentadbiran Anwar," katanya.
Mengulas lanjut, Azmil berkata, sekiranya situasi ini berlaku, terdapat kemungkinan Najib akan kembali menerajui Umno dan Barisan Nasional (BN) kerana sokongannya dalam parti itu dilihat masih kukuh.
"Ahmad Zahid Hamidi juga berdepan 47 tuduhan di mahkamah yang mana beliau juga berpotensi dikenakan hukuman penjara.
"Jika ini berlaku maka akan ada kekosongan jawatan dalam Umno yang boleh diisi oleh Najib atau pemimpin Umno lain," katanya.
Ditanya pendekatan terbaik untuk Anwar memastikan imejnya tidak terjejas, Azmil berkata sebaiknya presiden PKR itu mengundurkan diri daripada Lembaga Pengampunan dan meletakkan individu yang tiada kepentingan politik dan boleh menilai permohonan itu secara objektif.
"Mungkin bekas hakim, peguam atau aktivis masyarakat.
“Bukan sekadar orang-orang politik terutama ahli Umno termasuk Menteri di Jabatan Perdana Mentri (Undang-undang) Azalina Othman Said kerana ini boleh menimbulkan konflik kepentingan," tambah beliau.


Indonesia bimbang lawatan Pelosi ke Taiwan tegangkan persaingan kuasa besar

Indonesia menyuarakan kebimbangan terhadap peningkatan persaingan antara kuasa-kuasa besar selepas Speaker Dewan Perwakilan Amerika Syarikat (AS) Nancy Pelosi melawat Taiwan.
Jurucakap Kementerian Luar Teuku Faizasyah berkata perkembangan situasi terkini memberi implikasi serius terhadap keamanan dan kestabilan serantau jika tidak diurus dengan baik.
“Indonesia menyeru semua pihak supaya tidak melakukan sebarang tindakan provokasi yang mungkin memburukkan lagi keadaan,” katanya dalam satu kenyataan.
Menurut Faizasyah, dunia memerlukan kebijaksanaan dan tanggungjawab semua pemimpin demi memastikan keamanan dan kestabilan terus terpelihara.
Indonesia juga terus menghormati dasar "Satu China", katanya.
Pelosi tiba pada Selasa, sekali gus menjadikan beliau pegawai tertinggi AS pertama melawat Taiwan dalam tempoh 25 tahun.
Bagaimanapun, China membantah sekeras-kerasnya lawatan Pelosi.
Media melaporkan Beijing telah memulakan latihan ketenteraan di perairan utara, barat daya dan tenggara Taiwan.


Harga maksimum ayam, telur dilanjutkan hingga 30 Jun

Kerajaan bersetuju melanjutkan harga maksimum runcit ayam standard, ayam super dan telur ayam menerusi Penentuan Harga Maksimum Ayam dan Telur Ayam hingga 30 Jun ini.Menteri Perdagangan Dalam Negeri dan Hal Ehwal Pengguna Alexander Nanta Linggi berkata Penentuan Harga Maksimum Ayam dan Telur Ayam yang dilaksanakan sejak 5 Februari lepas sepatutnya berakhir Ahad ini (5 Jun), dan pelanjutan itu dipersetujui dalam mesyuarat Jemaah Menteri semalam.“Pelanjutan tempoh ini adalah untuk memastikan Keluarga Malaysia bersedia dengan perubahan harga apabila penentuan harga ini berakhir pada 30 Jun 2022 nanti,” kata Nanta dalam satu kenyataan hari ini.Menerusi Penentuan Harga Maksimum Ayam dan Telur Ayam, harga maksimum runcit ayam dan telur bagi semenanjung Malaysia bagi ayam bulat standard ditetapkan pada RM8.90 sekilogram, ayam bulat super pada RM9.90 sekilogram, telur ayam gred A pada 43 sen sebiji, telur ayam gred B pada 41 sen sebiji dan telur ayam gred C pada 39 sen sebiji.Bagi Langkawi, Sabah, Sarawak dan Labuan, harga maksimum ayam dan telur adalah berbeza mengikut zon dan daerah.Nanta berkata Kementerian Kewangan akan meneliti cadangan pemberian bantuan untuk golongan sasar berpendapatan rendah termasuk kadar dan mekanisme penyaluran bantuan bagi menangani kenaikan harga barang apabila penentuan harga maksimum ayam dan telur tamat pada 30 Jun nanti.Beliau berkata pegawai penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) akan terus meningkatkan penguatkuasaan setiap hari di seluruh negara untuk menentukan bekalan sentiasa stabil dan tiada pencatutan berlaku di pasaran.“Kerajaan mengingatkan kepada komuniti peniaga supaya sentiasa beretika dalam menjalankan perniagaan dan tidak mencatut untuk mengaut keuntungan yang tidak munasabah,” katanya.Kerajaan, kata Nanta turut menyeru agar pengguna menggunakan kuasa beli mereka dalam membeli mengikut keperluan dan berbelanja secara berhemah.


Malaysia catat 1,199 kes baru Covid-19

Malaysia mencatatkan 1,199 kes baru Covid-19 hari ini menjadikan kes keseluruhan penularan dalam negara berjumlah 340,642.Negara juga mencatat sebanyak 1,257 kes sembuh menjadikan jumlah keseluruhan kes sembuh meningkat kepada 325,182.Selangor masih menjadi negeri yang paling tinggi mencatat kes harian dengan 283 kes dicatat hari ini.Ia kemudian disusuli Sarawak (267), dan Johor (81). Perlis tidak mencatatkan sebarang kes hari ini.Hanya Wilayah Persekutuan Labuan, Putrajaya, Perak, dan Terengganu sahaja yang mencatatkan kes satu digit hari ini.Kes aktif dengan kebolehjangkitan pula kini berjumlah 14,209.Daripada jumlah itu 167 pesakit ditempatkan di Unit Rawatan Rapi termasuk 72 orang memerlukan bantuan alat pernafasan.Malaysia turut mencatat 2 lagi korban akibat Covid-19, menjadikan jumlah mangsa yang maut meningkat kepada 1,251 orang.


BN tolak Ahmad Maslan sebagai setiausaha agung, satu lagi tamparan pada Zahid

Barisan Nasional (BN) menolak cadangan agar Ahmad Maslan dilantik sebagai setiausaha agung, menunjukkan trend cengkaman Umno terhadap gabungan itu semakin lemah, kata sumber kepada MalaysiaNow.Difahamkan keputusan itu dibuat semasa mesyuarat Dewan Tertinggi BN pada 4 Mac di mana pemimpin Umno, MCA dan MIC membincangkan cadangan BN bergerak bersendirian pada pilihan raya umum akan datang.Ahmad yang juga setiausaha agung Umno, dilantik untuk menggantikan Annuar Musa yang disingkirkan sebagai setiausaha agung BN pada Januari.Ahmad dilihat sebagai antara ahli Parlimen Umno termasuk presidennya Ahmad Zahid Hamidi dan bekas perdana menteri Najib Razak yang mendesak BN untuk tidak bekerjasama denngan Bersatu dan Perikatan Nasional (PN) pada Pilihan Raya Umum ke-15 (PRU15).Ketiga-tiganya berdepan dengan pendakwaan rasuah.Pemilihan Ahmad bagi meneruskan tradisi dalam BN yang mana setiausaha agung Umno akan memegang jawatan sama dalam gabungan itu.Mengikut konvensyen, presiden Umno dan timbalannya juga akan dilantik sebagai pengerusi dan timbalan pengerusi BN.“Akan tetapi disebabkan peningkatan ketidak puasan hati dalam kalangan parti komponen terhadap kepimpinan Zahid, MCA dan MIC enggan bersetuju dengan undang-undang tidak bertulis membenarkan presiden Umno membuat keputusan seperti pelantikan Ahmad,” kata sumber yang mengetahui tentang perbincangan Dewan Tertinggi BN kepada MalaysiaNow.MalaysiaNow sudah menghubungi Ahmad tetapi tiada sebarang respons.Penolakan terhadap Ahmad merupakan kali kedua pilihan Zahid untuk jawatan setiausaha agung tidak dipersetujui pemimpin BN.Pada 2019, MCA dan MIC membantah pelantikan Ahli Parlimen Padang Rengas Nazri Aziz sebagai setiausaha agung BN.Nazri yang pada Januari mengumumkan tidak lagi menyokong Perdana Menteri Muhyiddin Yassin, juga merupakan pilihan Zahid.Timbalan Presiden Umno Mohamad Hasan yang memangku jawatan pengerusi BN pada ketika itu melantik semula Tengku Adnan Tengku Mansor sebagai setiausaha agung gabungan itu sebelum jawatan itu diisi oleh Annuar.